Ikerketa txostena lorea by Uxue - issuu\nLOREA ETXART CAMARA loreaetxart@gmail.com\nSARRERA Kontuan izanda urte batzuk barru irakasleak izango garela, oso garrantzitsua da irakasle eta familiaren arteko harremanean, oztopoetan, zailtasunetan eta abarretan irakasleak nola jokatu behar duen jakitea. Baita ere, pertsonak nolako jarrera desberdinak izan ditzakegun eta horiei aurre egiten jakitea. Horretarako, orain, ekintza-ikerketa egitea garrantzitsua da etorkizunean egoera batzuei nola aurre egiten jakiteko eta hainbat puntu nagusi kontuan hartzeko. Lehenik eta behin, inbestigazio bat egitea ziklo bakarra ekar daiteke, baina askotan ziklo bat baino gehiago dago. Arazoa behin eta berriro errepasatzen da haren helburua arazoa konpontzea baita. Inbestigazio-akzioak hainbat fase ditu Escuderoren (1990) ustez: Arazoaren hasierako identifikazioa, plan estrategiko bat planteatzea justifikaziorekin eta gogoeta bat egin gertatutakoa aztertuz. Guk egin dugun ikerketan, guraso batekin elkarrizketa bat eduki dugu, non bere semeak errepikatu behar zuela adierazten genion. Horretarako, ezinbestekoa da eskola, irakasle eta gurasoen arteko harremana egotea. Beraz, komunikazioa oso garrantzitsua izango da eta hitz eginez asko komunikatzen dugu. Hitz egiterakoan ahotsaren tonua zerikusi handia dugu komunikatzen dugunarekin.baina komunikatzeko beste baliabide batzuk daude,adibidez; eskuen keinuak, begirada, gorputzarekin dugun posizioa eta abar Izan ere, askotan hitzen bidez adierazi ezin dena baliabide horien bitartez adierazten da. Gainera, Flora Davisek (1998) dionaren moduan, begiradez ulertzen den mezuek garrantzi handiagoa dute ahoz esaten direnak, baino.\nKONTESTUALIZAZIOA Ni Lorea Etxart naiz, 20 urte ditut eta Lezon bizi naiz. Momentu hauetan, Lehen Hezkuntzako ikasketak egiten ari naiz Donostiako Irakasle eskolan (EHU). Aurretik, Haur Hezkuntzako goi mailako teknikari titulua atera berri daukat eta bi urte horietan guztiz baieztatu nuen irakasle izan nahi nuela nire bizitzan. Betidanik, haurrak asko gustatu zaizkit eta horregatik, dantza eta trikitixa erakusten egon nintzen urte batzuk, gainera eskola egunean, haurrentzako zaintza eta jolasak eskaintzen genituen eta gu geu egoten ginen zaindari moduan. Baita ere, udalekuetan monitore bezala egon naiz aurten. Ikerketen etapari dagokionez, haur hezkuntzan ikerketa batzuk egin nituen baina ez ziren hain sakonak izan, oso sinpleak eta gainetikoak izan ziren. Beraz, ikerketa bakarra eraman dut aurrera, eskola eta familiaren arteko harremanarekin lotura duena. Oso garrantzitsua eta baliagarria iruditu zait honako ikerketa hau, batez ere, gure etorkizunerako lagungarria izango zaigulako. Gainera, horrelako kasu batean nola jokatu behar dudan pixka bat gehiago ikasi dut. Bestalde esan beharra daukat, aurreko lanean esan bezala, egoera erreala ez zenez, gehiago kostatu zitzaidan errealitatean murgiltzea baina dena den seriotasunez hartu genuen emaitzak ondo ateratzeko. Baita ere, konturatu naiz, keinu, espresio eta esaten dugun guztiarekin kontu handia izan 2\nbehar dela, gehien bat, gero ezer ez leporatzeko. Orokorrean nahiko lagundu dit ikerketa honek eta emaitzarekin gustura geratu gara. METODOA Hautatu dudan ikerketa medotologia, ikerketa-ekintza izan da. Hasieran, ikertu beharrekoa garbi dugunean, ekintza burutzen da, eta horren ikerketa sakon bat egiten hasten gara. Hori amaitzerakoan, behatzea ezinbestekoa da. Azkenik gai horren hausnarketa bat egingo dugu eta ondorioak aterako ditugu. Ondorio horietatik ikus dezakegu, egindakoa baliagarria izan den ala ez. Nik honako metodo hau erabili dut. Nahiz eta beste metodo batzuk egon, niri egokiena hau dela iruditu zait. Gainera errealitatean gehiago murgiltzen delako.\nIKERKETA PROIEKTUA ikerketa proiektuak honako fase hauek ditu: PLANIFIKAZIOA: Eskola eta familiaren arteko harremana oso garrantzitsua da. Eskola, familia eta haurra bat direlako eta horien arteko harremana ez badago, komunikazioa oso txarra edo komunikazio eza egongo zelako. Gainera, haurrak denbora gehien pasatzen dituen pertsonak eta inguruak, familia eta eskola dira, beraz, haurrarentzat bere bizitzako punturik garrantzitsuenak direla esan daiteke. Kasu honetan, irakasleak, Xabierren amari, bere semeak errepikatu egin behar duela jakinarazi behar dio. Beraz, hori komunikatzeko egokiena bilera bat egitea da eta horrela gertutasuna hobeagoa izango da. Bertan, bi elkarrizketa eramango dira aurrera. Lehenengoan, irakasleak bere jakintzekin soilik elkarrizketa aurrera eraman beharko du eta amak egiten dizkion galderei erantzunak azkar bilatzen saiatu beharko da eta horren ondorioz, urduritasuna nabaria izango da. Bigarrengo elkarrizketan berriz, irakasleak ezagutza gehiago izango ditu komunikatzeko tekniketan, hala nola; begiradak, ahots tonua, esan beharreko hitzak eta abar. Eta horrekin batera, segurtasun handiagoa izango du komunikatzerako garaian eta jestuak ere kontuan edukiko ditu. EKINTZA: lehen esan bezala, bileran, irakasleak Xabierren amari, datorren urtean errepikatu egin behar duela jakinarazi behar dio. Izan ere, kurtsoan zehar arazoak izan dituelako eta hori ez dela irakaslearen erabakia soilik izan, baizik eta klaustroaren artean hartu dela erabakia jakinarazi behar zaio. Elkarrizketan nahiko tentsioa egongo dela esan daiteke. BEHAKETA: hau dena ondo ateratzeko, egin ditugun bi elkarrizketak, bideoz grabatu ditugu. Grabaketaren helburua, batik bat, egindako akatsak analizatzea eta horrela zuzenketak egin ahal izatea izan da. Lehenengo elkarrizketan nik guraso papera egin behar izan dut, baina nire gelakideak irakasle papera hartu behar izan du eta hasierako urduritasunak oso nabariak ziren. Bere jakintasunengatik bideratu da, eta horrekin esan beharra dago nahikoa egin duela. Dena den, gurasoei egoera aurkeztu die eta konbentzitzerako garaian nahiko larri ibili da. Bere argumentuak eman ditu,\nbaina batzuetan kontrajartzen zen berak esandako hitzekin. Hor gehien bat nabaritu da lehenengo elkarrizketa izan dela. Bigarrengo elkarrizketan aldiz, bideoei egindako behaketaren laguntzaz, denok prestatuagoak aurkitu gara. Batez ere, urduritasunak alde batera utzi ditugulako eta komunikazio ez berbalari eman diogu garrantzia. Bideoan ohartu gara, komunikazio ez berbalak nolako garrantzia duen, horrekin guztia adierazi dezakegula, batzuetan, hitzen bidez adierazteko zaila dena, agian begiraden bidez aurkeztu dugulako. Gainera, bilera honen amaieran, gaia irekia utzi dugu, hau da, amari laguntza eskaini diogu eta aurrerago beste bilera batzuk egingo ditugula jakinarazi diogu eta edozer nahi izan ezkero, bertan gaituela. HAUSNARKETA: Orokorrean, ondorio nahikoak atera ditut lan honekin eta nahiko zehatzak izan dira. Hasteko, ikerketak honek gure lanerako asko lagundu digu, beraz, esan beharra daukat, beste lan batzuetarako gomendagarria dela egitea. Sortu daitezkeen arazoak edo zalantzak konpontzeko oso lagungarria izan zait, eta horrela nola jokatu behar dudan lagundu dit. Bestalde, hasierako elkarrizketan haurraren puntu indartsu eta positiboei ez genien hainbeste garrantzia eman, eta bigarrenen berriz, puntu horiek gehiago indartu genituen eta gainera negatiboei garrantzia kendu egin genien ama hainbeste ez larritzeko. Beraz, honekin esan nahi dudana da, elkarrizketa puntu positiboez hasten badugula, askoz hobeagoa izango dela bai amarentzat eta bai irakaslearentzat, negatiboez hasi ezkero,gurasoa hasieratik negatibo jarriko da eta beste guztia ez entzuteko arriskua egon daitekeela. Ondoren, ikaslearen puntu negatiboak azaltzea gomendagarria da eta gero errepikatu behar duela adieraztea puntu negatibo horiengatik. Argi utzi behar zaio ez dela irakaslearen erabakia soilik izan, baizik eta klaustroarekin adostutakoa izan dela. Eta azkenik, edozertarako hor edukiko gaituztela jakinarazi behar da eta bilera gehiago egingo ditugula gaia horretaz hobeto eta sakon hitz egiteko. Hau dena ondo joan dadin, irakasleak estrategia batzuk erabili behar ditu eta komunikazio berbala oso garrantzitsua dela, baina komunikazio ez berbala askoz gehiago. ESANGURATSUTASUNA Lan hau egon ondoren, konturatu naiz ikerketa-ekintza bat egiteak nolako garrantzi duen eta nolako lagungarria izan daitekeen. Hasieran batean, lanari ez nion garrantzirik ematen eta ez nuen beharrezko bezala ikusten, baina ondoren, lanaren lehenengo zatia egin ondoren, zentzua hartu nion eta lagungarria izan zitekeela ikusi nuen. Azkenik, ikusi dut nire hasierako iritzia guztiz aldatu egin dela amaitzerakoan. Bestalde, beste autoreen artikuluak irakurri ondoren, beste ikuspuntu batzuk ikusi ditut eta horrek nire iritzia aldatzen edo berriro antolatzen lagundu dit. Nahiz eta irakurgaia pixka bat luzea eta nahiko astuna izan, lanerako lagungarria izan zait.\nIkusi dugun bezala, ez da inoren gustukoa zure semeak errepikatu behar duela entzuteak. Horregatik, arazo horri aurre egin ahal izateko, metodo egokiak eta estrategiak erabili behar direla konturatu naiz. Gainera arazo askori irtenbidea emateko modu ona baita eta lehen esan bezala, sortu daitezkeen arazo guztietara aplikatu daiteke. Azkenik, esan beharra daukat, teoria guztia praktikara eramatean, komunikazio berbala eta ez berbalaren garrantzi handia antzeman dudala. Banekien guraso eta eskolaren arteko harremana oso garrantzitsua eta beharrezkoa zela, baina,familiari gauzak komunikatzea ez nuen hain gai zailtzat hartzen eta gainera kontaktuak eta harremana egunerokoa izan behar duela bat batean gauzak gerta ez daitezen eta haurraren eboluzioa bien aldetik ebaluatua izan dadin. Lehen aipatu bezala, komunikazio berbalarekin komunikatu egiten dugu, eta beti garrantzia handia eman diogu, baina ez gara konturatzen komunikazio ez berbalaz, eta lan honek, horrek zenbaterako garrantzia duen adierazi dit eta espresioekin eta abar kontu handia eduki behar dela. Keinu txar batek gaizki ulertuak ekar ditzakeelako. Hau dena laburbilduz, kontu handia eduki behar da irakasle garenean, gauzak nola espresatzen, adierazten eta esaten ditugunekin. BI GRABAZIO DIRA, BATEAN EZ ZITZAIDAN SARTU! https://www.dropbox.com/s/bls9det3rnzglym/Voz%20005.amr https://www.dropbox.com/s/6k1ec76q52r867z/Voz%20006.amr\nIkerketa txostena lorea


Ispiluak. Edonon. Inguratuta gauzkate. Norberaren etxean ez ezik, kale, denda eta tabernetan ere badaude. Edonon. Hiperrean ere bai. Asko. Geure burua ikus dezagun. Nahitaez. Ispiluen diktaduran bizi gara. Diktadura guztietan bezala, batzuk pozik daude: pozik egoteko arrazoiak dituztenak eta, hala egoteko arrazoirik ez izanagatik, badituztela uste dutenak. (Herrschaft und Knechtschaft, berriz ere).\nEsfingea da horietako bat. Iturriko barra atzeko ispilu luze zabalean miresten du bere burua. Modu nabarmenean egiten du, ispiluan bertan idatzitako pintxoen izen eta salneurriei begira dagoelako itxura egin gabe. Bere burua miresteko, baita tabernako beste bezerook mirets dezagun ere. Halakoa da oilo zahar pinpirin hori. Babalore, artobero hori. Biteriren adiskide mamia. Dagozkidan zintzotasun intelektualak derrigortuta, ordea, harrotzeko arrazoiak dituela aitortu behar dut.\nNor da erreinuko ederrena, galdezka entzun dezaket nire zokotik. Edurne Zuriren amaorde hobeezina litzateke, Walt Disneyren film batean. Amaorde lirain zitala. Film horretan egongo banintz, zer egingo nukeen galdetzen diot neure buruari, zein nintzatekeen. Edurne Zuri agian? Bururatzea ere. Itsusi samarra naiz eta ez dut amaorde tiraniko bat.\nPertsonak ere ispiluak izan daitezke, ispiluak izan ohi dira. Mari da horietako bat niretzat. Biteri ere bai, nolabait. Ama ez. Amarengan ez dut sekula aurkitu nire ezer. Ez itxuraz, ezta izaeraz ere, naizen guztia (inoiz izan ez dudan) aitari zor banio bezala. Txikitatik bilatu eta sekula aurkitu ez dudan arrotz bati. Mamu bati. Biteri izeneko beste mamu batenganaino ekarri ninduena. Nire ausardia zigortzeko, agian. Mamu baten atzetik ibiltzeko ausardia beste baten bitartez zigortzeko. Bakea eman behar diodala aditzera emateko? Hala balitz, mamuen lurralde lainotsutik bidalitako mezulari iluna litzateke Biteri. Ispilua izateaz gain.\nGiltza izan zen niretzat, iraganaren ate karrankari astuna ireki zidana. Amari entzun nion behin. Behin baino ez, beste hainbat izenekin batera. (Inoiz izan ez dudan) aitaz hitz eginarazi diodan aldi bakanetariko batean. Oihuka. Amorratuta. Begiak gorrotoz dir-dir. Salazar, Mikel, aita, benetan maite izan duen gizon bakarra zela aitortu zidan egun berean aipatu zuen. Nahi gabe, uste dut, haserreak eraginda. Izena buruko zokoren batean geratu zitzaidan. Horregatik, zenbait urte geroago berriz entzun nuenean, jakin-mina jabetu zen nitaz istantean. Urtziren ahotan entzun nuen, bezperako parranda kontatzen ari zitzaidala. Galdetu egin nion. Dena jakin nahi nuen. Miresmenez hitz egin zidan Biteriz. Haren jatortasunaz eta umoreaz. Adinez zaharra zela azaldu zidan, baina gazte baten moduan eta gazteekin sarritan ibili ohi zela, Alde Zaharrean nahiz Egiako tabernetan, batez ere Bukowskin. Jonkia izan omen zen gaztetan, eta gizon naturala zen, Urtzi Estebanen ustez. Ezagutu egin nahi nuela esan nion.\nZiur nintzen irribarretsu agurtu ninduen gizon hura amak aipatutakoa zela. Ilea urdinduta zeukan, baina ugaria, aurpegia zimurrez betea. Horien artetik irteten ziren begi uherrek bazeukaten indar berezia, erakargarri bilakatzen zutena.\nZaharra dun hiretzat, esan zidan Marik, telefonoaren bitartez egindako haren argazki bat erakutsitakoan. Hire aita izan liteken. Hau da, (inoiz izan ez dudan) aita.\nZaharragoa dun hire senarra, adinez Biteri baino gazteagoa izan arren, esatekotan egon nintzen. Hiperrean nuen lagun bakarra galtzeko beldurrez eutsi nion mihiari. Bakartasunaren beldurrez.\nBatere atseginak izan ez nituen hitz haiek lanartean esan zizkidan. Zigarretari brau tira egin eta modu berean bota zizkidan. Nik, aldiz, kafeari azken hurrupa egin, plastikozko edalontzia marruskatu, eta barnera jo nuen besterik gabe.\nLanean ari nintzela (egun on, zer moduz, aspaldiko, nahi al duzu...), Marik esan berri zidanaren oihartzunak nigan zirauen. (Inoiz izan ez dudan) aitaren ordezkotzat hartu ote nuen Biteri? Zenbat eta horri buruz gehiago pentsatu, orduan eta zalantza handiagoak nituen. Zer ikerketa mota zen nirea, baldin eta ikerketa bat bazen? Zintzo jokatzen ari ote nintzen, ni bezalako norbaiti eskatu ahal zitzaion gutxieneko zorroztasun zientifikoaz?\nJakin-minak bultzatuta hurbildu nintzaion Biteriri, (inoiz izan ez dudan) aitaz nekien apurra baieztatu eta, batez ere, ez nekienaren berri emango zidalakoan. Zalantzez eta beldurrez hurbildu nintzaion, noren alaba, noren umezurtza nintzen jakinarazi gabe. Nitaz fida ez eta nirekin hitz egiteari uko egingo ote zion errezeloz. Argi nuen: haren konfiantza lortu behar nuen, beste edozeren aurretik. Horren premian nengoen, beste edozein urrats eman baino lehen. Egonarria behar nuen. Lasterka ibiltzea arriskutsua zitekeen nire asmoetarako. Dena modu naturalean egin behar nuen. Ezer behartu gabe.\nHura joaten zen tabernetara joaten hasi nintzen Urtzi Estebanekin. Eta, pixkanaka, Biteriren kuadrilla zabaleko kide bilakatu nintzen. Biteri atsegina zen nirekin. Filosofoa deitzen zidan, baina gaiztakeriarik gabe, orain ez bezala. Ia miresmenez esaten zidan orduan. Urtzi ere ohartu zen, eta jeloskor samar jarri zitzaidan, hainbeste miresten zuen hark egiten zidan harreraz bekaizti: Maite zaitu, argi dago.\nHarreman ona genuen, baina horrek ez zuen gauza handirik esan nahi, Biterik jende guztiarekin baitzuen harreman ona. Berehalako enpatia eragiten zion edonori, hain zen bere xalotasuna nabarmena. Horregatik, ulergarria da Esfingea bezalako aberaskume harroputz bat ere haren xarmaren biskan harrapatuta geratzea. Edozein modutan, gustura egoten ginen elkarrekin. Edo hala iruditzen zitzaidan, behintzat. Igande gauetan ikusten nuen, biharamunekoa jaieguna baitzuen astero. Berandu ikusten nuen, Iturri taberna itxi eta gero.\nBukowskin egoten ginen, eta hara azaltzen zen bera, aldarte onean beti. Garagardo bat eskatzen zuen eta txirri bat biltzen. Pasatzen zidanean, eskertu baina ezetz esaten nion. Eta ezezkoa berritzen nion beste zerbait eskaintzen zidanean ere, lana aitzakia.\nLagunak parrandan utzi eta etxera joan behar izatea gogorra zitzaidan. Eskerrak kafea dagoen. Bestela ezingo nuke hiperrean esna eta tente luze iraun. Kutxa azpian izaten dut, etxetik ekarritako termo batean. Aspe urruntzen ikusitakoan ateratzen dut eta hurrupa txikietan edaten. Nire droga da.\nBiterirena koka da, horretaz ere ez dago dudarik. Bere kutuna, ezen ez bakarra, beste batzuei ere ez baitie muzin egiten. Heroina izan ezik, ia edozer hartzen du. Edan, garagardoa baizik ez. Lanean ez du edaten, baina Iturritik kanpo garagardo botila eskuan egoten da denbora gehiena. Hala gogoratzen dut: botila eskuan eta irribarrez. Elkartu behar gintuen eta betiko bereizi gintuen zoritxarreko gauera arte, irribarrez hartzen baininduen. Hitz gutxikoa da Biteri berez, baina egun haietan zer edo zer aipatu ohi zidan elkarrekin topo egindakoan. Kontu txikiak, tontakeriak askotan. Aintzat hartzen ninduela aditzera emango zidan zer edo zer.\nJakina, gehiago nahi nuen. (Inoiz izan ez dudan) aitaz jakin nahi nuen, harekin izan zuen harreman motaz. Galderak kolkoan gordeta neramatzan, handik ateratzeko une egokiaren zain. Hori zela eta, edozein kontuk balio zezakeen nire asmoetarako. Belarriak erne behar nituen, Biteriren ahotik irtendako edozein xehetasun garrantzitsua izan zitekeen. Urruntasun ironikoaz begiratzen zion zerbait zen iragana Biterirentzat, denbora alferrik galtzeko modu ganorarik gabea.\nHala eta guztiz ere, iragana agertzen zen noizean behin gure parrandetara, gutako inork gonbidatu ez arren. Odolez blaitutako iragana. Biteri goibeldu eta hitz erdika mintzatzen hasten zen, mehatxuren bat sentituko balu bezala.\nOndo ulertzen nuen. Neure eskarmentuz, ordurako banekien iragana zerbait larria ere izan daitekeela: edonor irentsi dezakeen munstroa. Iraganak edozein unetan edonoren eskutan egin dezake eztanda. Egiak bezalaxe. Haren ahotik entzutea espero nuen egia, (inoiz izan ez dudan) aita itzuliko zidana. Edo, behintzat, hura nire baitan osatzeko hainbat zati emango zidana.\nBiteri iman bat zen (eta, zoritxarrez, da) niretzat. Edo ni naiz orratz magnetikoa eta erakartzen nauen poloa bera. Edozein modutan izanda ere, harengana joan behar nuen, beste batzuk beren dosiaren bila joan behar duten bezalaxe. Droga kaltegarria ere baita niretzat Biteri. Ezer eman ez eta asko kentzen didan droga zikin bat. Oso bestela uste nuen orduan. Hain bestela, non halako batean neure buruari aitortu behar izan bainion egiaren bilaketa ez zela harengana erakartzen ninduen zera bakarra. Begi-bistan zegoen Urtzirentzat ere. Gero eta zakarrago jokatzen zuen nirekin.\nAmorragarria zen. Noren baimena zuen, nire atzetik ezkongai jeloskor baten moduan ibiltzeko? Esan egin nion. Ulertu ez nion zer edo zer esan zidan zezelka, ondoren barkamena eskatzeko. Eta barkatu nion, funtsean bost axola zidalako hark pentsatu edo esan zezakeenak. Lagun nuen eta hala jarraitu nahi nuen harekin, baina libre. Biteriren neskame, haren menpeko bilakatzeko libre.\nHorregatik, sanjoan gauean, lerrotxo bat nahi ote nuen galdetu zidanean, ezetz erantzun beharrean, baiezkoa eman nion. Bukowski jendez beteta zegoen. Komunera joan ginen.\nKomunera sartzeko jende ilara zegoen. Haien atzean jarrita, gure txandaren zain geratu ginen. Biteriren arnasa nabari nezakeen, nola puzten zitzaion bularraldea, nola apaltzen. Pozik ginen, tabernako giro alaiaren zati, euforia kolektiboaren menpeko biok. Seguru asko horregatik komunean azkenean sartu ginenean, ezer esan gabe, Biteriri lerroak atontzen utzi gabe, bere ahoa bilatu nuen nireaz.\nUstekabean harrapatu nuen. Ez zuen atzera egin eta nire mihiari atxiki zion berea. Bion eskuek hegan egin zuten, gure gorputzen atal batetik bestera. Elkarri heldu genion indar osoz, elkar hautsi nahi izango bagenu bezala. Biterik bazekien musuak ematen. Ondo gainera. Indartsuak ziren, baina gozoak. Ez dakit zenbat denbora igaro genuen hala. Norbaitek atean jo zuen arte. Bereizi egin ginen eta Biterik lerrotxo bat jarri zidan parean. Kokaren botika zaporea nabaritu nuen berehala listuan.\nKanpoan, lagunengana itzulitakoan, musuek jarraitu zuten. Modu berean, koka sartzen jarraitu genuen, baita garagardoak edaten ere, Bukowski itxi zuten arte. Besteak Cactus aldera abiatu zirenean, aldiz, Biteriren etxerako bidea hartu genuen guk. Lepotik helduta ninderaman, eta sekula baino zoriontsuago sentitzen nintzen. Eta arin, oso arin, hezur-haragizkoa izan ordez, airezkoa banintz bezala.\nGrosen bizi da Biteri, Karkizano kalean: nahasmena eta axolagabekeria espero nuen tokian, ordena aurkitu nuen. Nire gelako moduko zerbait espero nuen, eta amaren etxearekin nolabaiteko antza zuen etxebizitza txiki baina gozoa aurkitu nuen. Biterik pare bat garagardo ekarri zituen sukaldetik eta geratzen zitzaion koka jarri zuen sofa pareko mahaitxoan, nik banatzeko. Hori egitera nindoala, ziztada bat maskurian nabaritu eta komunera joan behar izan nuen korrika. Handik itzuli nintzenean, bi lerro zuri aurkitu nituen mahaitxoaren gainean, nire banku-txartelaren eta hamar euroko billete baten ondoan. Berehala desagertu ziren.\nPresatuta genbiltzan. Presa metafisikoa zen gurea. Elkarrengan berpiztu nahi genuen. Elkarrengan galdu, odolaren jarioan galdutako kokainaren antzera. Hori sentitu nuen. Hori desiratu nuen. Orduko zoriontasun betea mugarik gabe luzatzea. Posible ez ezik, ezinbesteko neritzon.\nZoritxarrez, luze gabe onartu behar izan nuenez, koka sartu orduko, ustekabean, erabat aldatu zen Biteri. Barre kontuak utzi eta bekokia ilundu zitzaion, begirada zorroztu. Arrotz bati begiratzen zaion moduan begiratu zidan, errezeloz, bat-batean mesfidati. Aztoratu egin nintzen. Dardarka hasi nintzen. Zer gertatzen ari zen, zer gertatzen ari zitzaion jakin nahi nuen. Biterik, aldiz, ezer gutxi zioen. Nor zaren ari zitzaidan, hitzik gabe galdezka. Izututa zirudien. Nik izututa. Harrezkero sarritan bezala, zer esan, zer egin ote nuen gaizki galdetzen diot neure buruari. Nolatan ni bezalako andre gazte ezerez batek izuaraz zezakeen gizon zaildu hura. Ulergaitza zitzaidan. Ulergaitza zait oraindik ere.\nZerbait esan zuenerako, barkamena eskatzeko hitz egin zuen. Nirekin ordez, bere baitarako arituko balitz bezala. Gaixo zegoela aitortu zidan, oso gaixo. Laster hilko zen zahar bat zela. Inozo bat. Eta ni neska bizkor bat nintzela.\nEzetz eta ezetz nik, horiek tontakeriak zirela, aurreiritzi ergelak. Baina alferrik, Biteriri masailean muin egin eta etxerako bidea hartu behar izan nuen.\nNegarrez nindoan Groseko kale isiletan barrena, ezin ulertuz zer zela-eta zapuztu zen hain modu bortitzean zoragarria zirudien gau hura.\nHire erruz, zalantzarik gabe aurpegiratu zidan Marik, gertatutakoa kontatu nionean. Auskalo zer esango huen. Hi ezagututa, edozer gauza. Eta gizonekin kontuz ibili beharra zagon. Ezin zaien edozer esan. Erraz mintzen ditun. Gu baino askoz errazago. Oso gogorrak ematen diten, baina ahulak ditun, kakati hutsak.\nZer esan nion ba nik? Gau hartatik nire isiltasuna dut gogoan. Hitz eta pitz aritu nintzaion, ziur, baina barrena erretzen zidaten hitzak aditzera sekula eman gabe.\nSanjoan gaua zen, gau berezia, gure lehendabizikoa, eta ez nuen hondatu nahi. Inolaz ere ez. Gau sorgin hartan edozer gerta zitekeen. Eta gertatu egin zen. Zer gertatu? Biteri jator eta maitekorra oraingo munstroa bilakatu zela. Horra zer gertatu zen. Ni ere beste norbait bilakatu nintzen. Oihane izatetik Alizia izatera igaro nintzen, ispilua zeharkatu zuen Alizia hura, ustekabean bere burua beste mundu batean ikusi zuena. Mundu arrotz eta ulertezin batean. Buruz behera eta atzekoz aurrera zegoen mundu batean. Mundu hartan ezer ez zen zirudiena, kontrakoa baizik.\nArtean negarrez, Kursaaleraino iritsi nintzen. Urrunean, zetorkigun egunaren estreinako zantzuak antzeman nituen. Zauri txiki bat ilunpean. Zirrikitu bat ozta-ozta. Hari begira geratu nintzen. Oldozten. Gero eta bizkorrago zihoakidan buruari eusteko ahaleginean.\nAmak hamaika aldiz errepikatutako madarikazioa. Lotsatu egin nintzen. Lotsatu, haren ahotan nire onetik atera ohi ninduen esaldi gogaikarri hura neurean entzunda. Eta, hala ere, ezin ukatu drogak bazuela eragin zuzena Biteri eta bion arteko hartan. Hori behintzat, argi zegoen: azken lerroa eta gero etorri baitzen haren aldaketa bortitza. Zer ikusarazi zion Biteriri, hain modu erabatekoan aldartez mudarazteko? Neure benetako izaera salatu zion agian?\nMugarria izan zen gau hartakoa gure harremanean. Edo gure ez-harremanean, esan beharko nuke agian. Edo ez egoteagatik, beste ezer baino presenteago dagoen zerbait. Mamu bat. Mamu-harreman bat: nik ezin diot berari begiratzeari utzi eta hark ez nau ikusi ere egin nahi. Harengana egiten dudan urrats bakoitzari, atzerantz egindako beste urrats batez erantzuten dio Biterik.\nBeste zerbaiten inguruan dabil, heriotzaren inguruan. Hark erakartzen du. Biterik artean hitz egiten zidanean, heriotza sarritan aipatzen zuela ohartzen naiz. Ia obsesioa zuela. Adinaren kontua izango da, seguru asko.\nGelditzen zaidanerako, esan ohi zuen. Laster ez nauzue hemen izango. Halakoak botatzen zituenean, barre egiten genion. Ez genion sinesten. Aspalditik ezagutzen zutenek egiten zioten barre gehien.\nHeriotza ikusi ote zuen nigan? Baliteke. Neuk ere ikusten dut batzuetan, ispiluaren aurrean nagoela. Kokainak ikusaraziko zion bestela nigan ikusiko ez zukeena. Kokaina ere ispilua da agian. Hala izan daiteke Biterirentzat. Bere burua ikusiko zuen, nire itzala bere atzean. Kikildu egingo zen.\nBeldurra ulergarria da beti. Edonorena. Zaharrena, gazteena. Biterirena, neurea. Ulergarria ez dena, aldiz, ni ikusteko duen ezintasuna da. Mamu bat naiz berarentzat. Ezta hori ere. Ezertxo ere ez. Ni mamu eta bera robot bat, hiperrean jarri berri dituztenen moduko bat.\nBezeroak makinaren alde batean jarriko ditu erosi nahi dituenak. Makinak zenbat den adieraziko dio. Bezeroak, adierazitako diru kopurua makinan sartu eta hark erositakoa itzuliko dio, plastikozko zorro biodegradagarrietan sartuta. Txukun-txukun. Hitz egitea besterik ez zaie falta (Egun on, zer moduz, aspaldiko, nahi al duzu...), hori ere egingo dute laster. Nahi adina hizkuntzatan. Guk egiten dugun guztia egingo dute. Guk baino hobeto.\nLangile akasgabeak dira, edozein nagusiren ametsa. Ez dute komunera joan beharrik. Oporretara ere ez. Ez dira haurdun geratzen. Ez dira gaixotzen. Ez dute sindikaturik. Mariri esan diot: Laster putak denok, beste ezer ez zaigun geratuko. Zer esango ote din hire senar maiteak orduan?\nGure partez robotak ipintzen badituzte, puten partez ere ipiniko ditizten.\nRobot batek ezin din guk bezala txortan egin, seguru. Mari ez dago ironiarik entzuteko moduan, ordea. Zer egingo dute gurekin? Marik ez du zalantzarik: Akabatuko gaitizten. Ez badugu ezertarako balio, horixe egingo diten. Edozein distopiatan agertu ohi den etorkizunik beltzena baino ilunagoa da Mariren erantzuna. Egia hutsa.\nHik uste dun robot bat, aurreratuena ere, gure Aspe bezain esaneko, hura bezain otzan izan daitekeela? Hor harrapatu dut. Bekainak estutu ditu, hausnarrean egoten denean bezala, eta, azkenean, amore eman du: Zaila dun hori, oso zaila.\nIzan daitekeen robotik onena da Aspe, manukorrena. Agintzen dioten guztia ezin hobeto egiteaz gain, hiperraren interesen aldekoa izango den edozer ere egingo du. Bere burua programatzen duen robota da. Bere buruaren aurka askotan.\nBai, Aspe maitea, esango nioke, zu ere kale gorrian geratuko zara, gu bezalaxe. Zure geroa eta gurea bera da. Gu begipean izateko behar zaituzte, ez beste ezertarako. Gu gabe ezingo zara inoren zaindaria izan. Alferrikakoa izango zara. Guztiz. Dena ordenagailu nagusi batek zuzenduko du. Hotzikarak eragiten dizkizute nire hitzek. Badakit. Zientzia-fikzioa iruditzen zaizu, baina uste duzun baino askoz lehenago ikusi beharko duzu. Jubilatu aurretik. Ez zara libratuko.\nInor, ezer ez da libratuko. Emakumeak eta gizonak alferrikakoak izango gara. Robocop modukoak bihurtuko gara, erdi makina erdi gizaki. Metala eta haragia. Txipak eta odola. Kito gorputzaren egia orduan, geratzen zaigun egia bakarrenetariko hori.\nNahikoa dun Oihane, lasaitu hadi pixka bat, eskatu ohi dit Marik, herio-haizeak jo eta purrustadaka hasten natzaionean.\nBarregarri irizten dio nire larritasunari. Berak inoiz hala adieraziko ez balu ere, burges txiki aspertu baten burutaziotzat hartzen du. Nire larruan egongo bahintz esanez bezala begiratzen dit, eskuan daukan zigarretari darion kearen atzetik. Hau da, ama bahintz. Mundua dakusadan moduan ikusita, ulergarria zaio ama izan nahi ez izatea. Baina Biterik nahi izango balu?\nHori entzunda, azkenean barre egiteko txanda iritsi zaidala uste dut. Bururatzea ere.\nBiterik nahi izango balu, bizpahiru ume izango nituzke!\nEz dut uste haurdun uzteko bezainbeste hurbilduko litzaidakeenik inoiz Biteri. Nazka eragiten diot, nonbait. Desitxuratuta ikusiko nau, naizen baino itsusiagoa. Egon baitaude desitxuratu egiten duten ispiluak. Beren parean geratzen dena luzatu, laburtu, mehetu, loditu egiten dutenak. Jatorrizko munstrokeriara itzultzen gaituztenak.\nBiteri gogaitu egiten du nire presentziak. Eta antzeko zerbait gertatzen zait amarekin ere. Gogaitu egiten dut. Ni ikusi eta urduri sumatzen dut, arazoren bat dakarkiodala ziur. Ea oraingoan zer den, pentsatzen ari da. Berriro zapuztu behar dit eguna.\nZer gaiztakeria mota ote den nirea jakin nahi luke. Saiatu da ni psikologoarengana eramaten, baino uko egin diot beti. Utikan psikologoak, utikan txerpolari iruzurgile horiek. Psikoanalistak balira, behintzat. Lacanen jarraitzaileak edo. Horietako batek gidatutako azterketa onartuko nioke pozik, ordainduko balit. Baina amak berehalako emaitzak nahi ditu, inolaz ere ez urteetan luza daitekeen azterketa garesti bat.\nBere moduko alaba nahi du amak. Hau da, ni egundo izango ez naizena. Bilobak emango dizkion alaba bat nahi du, bere senarraren antzeko senar bat izango duena. Ama dei diezaion suhi bat nahi du, astebururo bazkaltzera gonbidatuko duena. Biteriren antipodetan egongo litzatekeen norbait. Norbait gazte, osasuntsu eta guapoa. Diruduna, ahal izanez gero.\nHalakoak pentsatzeari uzteko gomendatu diot. Ez dit jaramonik egin. Esperantzari atxikitzen zaio, noizbait aldatu beharko dudalakoan. Berari men egiten ez badiot, bizitzari berari egin beharko diot. Horri kasu egin behar zaio, nahitaez. Noizbait nire okerraz jabetu, damutu eta eskerrak emango dizkiot. Ezin bestela izan.\nGaur gaurkoz, oker dagoela uste dut. Aukeran, hiper honetatik urrun egon nahi nuke. Institutu bateko ikasgela batean, Platon, Spinoza edo Hegel azaltzen, agian. Institutu batek eta hiper batek uste baino antz handiagoa dutelako susmoa badut ere. Bietan daude bezeroak (ikasleak) eta langileak (irakasleak). Bietan saltzen eta erosten da. Bietan daude hartu-emanak (Egun on, zer moduz, aspaldiko, nahi al duzu...). Herrschaft und Knechtschaft bietan.\nKaka zahar bera beti. Ez dago ihes egiterik. Kantek aspaldi ohartarazi zigun: Gizona (emakumea) hain zur okerraz izan da landua, non zalantzagarria baita zerbait guztiz zuzena atera ahal izatea inoiz harengandik. Hala dela jakiteko, nahikoa neure buruari begiratzea. Okerra da naizen zura, atomo bakoitza. Okerra da nire larruazala, nire zain eta neuronak. Gurasoen ondoretza. Haiek utzitakoa, haiek pasatutakoa. Mende askotako bizigai traketsa. Adabegiz betetako zura gurea, zizelkatzeko latza. Horregatik izango naiz honen moldakaitza.\nBehin eta berriz esan didate. Amak esan dit. Marik esan dit. Urtzik esan dit. Aspek ere bai. Bakoitzak bere modura, baina gauza bera adierazi didate denek: moldakaitza, egoskorra zara.\nUko egiten diodalako haien ustez sagaratua den orori. Egoskor, ez naizelako uko egiteaz nekatzen, behar edota nahi ez dudanari ezetz esaten. Amak, Marik, Urtzik, Aspek, denek nahi naute beren antzeko, beren neskame, funtsean. Aspek izan ezik, beste hirurek familia baten oinarri nahi naute. Ama nahi naute. Normala nahi naute.\nAmak esan ohi didana sinetsiz gero, (inoiz izan ez dudan) aitari egotzi behar zaio nire jatorrizko bekatua, eten gabe bihurritzera behartzen nauen errebeldia menperakaitz hau. Haren oinordetza omen da. Errebeldia hutsa, bakerik ematen ez didan azkura antzeko zerbait. Inolaz ere ez, iraultzarako gogorik, (inoiz izan ez dudan) aitak izan omen zuen bezala.\n(Adabegiz betetako zura, zuzendu ezina).\nUtopiatik distopiara azkar igaro daiteke. Askapenetik, tiraniarik izugarrienera. Horixe da pasa den mendeak irakatsitakoa. Baita mende honetako nire bizipenek irakatsitakoa ere. Sanjoan gaueko utopiatik oraingo distopiara iritsi naiz zuzen-zuzen. Loriazko maitasun distiratsutik sentipenen txirotasun kolorge honetara. Aberastasun, oparotasun irudigaitz batetik nire oraingo guztizko miseria honetara. Emaitzak begi-bistan daude. Onartu beharra dago.\nBaina nik onartu ez. Nahiz eta ezinbestekoa izan errealitatea aldatzeko. Nik, aldiz, kostata onartzen dut. Mende honetako izurriteak eragozten dit. Hau da, nartzisismoak. Madarikatu egiten dut, nire burua madarikatzearekin batera. Zentzugabea da, absurdoa. Hala ere, hor dago, hor dirau, hartatik libratzeko egin ditudan ahaleginak barregarri utzitakoan. Utikan, egiten diot garrasi. Naizen baino hobea izan nahi dut. Besteak (ama, Mari, Urtzi...) baino hobea. Onena.\nNartzisoren antzera, neure burua ederresten dut uretan ikusita. Ur lo batean, ez goi mendietako putzu bateko ur ezinago aratzean. Ur lohi batean. Kirats pairaezina darion ur nabar batean. Muin egiten diot ur ustel horri. Ispilu likits horretan agertzen zaidanari musu ematen saiatzen naiz, Biteri balitz bezala. Murgil egiteko irrikak jotzen nau orduan, senarraren eskuak Mari jotzen duen bezain bortitz. Iturrira azaltzen naizenetan Biterik erakusten didan axolagabekeriak, haren mespretxu hotzak bezain bortitz. Lehorrean jarraitzen dut, ordea, neure burua oraindik bota gabe. Zorabioak ez nau oraindik harrapatu.\nBizirautea da kontua. Biteriri begiratzen diot, eta hala iruditzen zait. Gauza bera Esfingearengana itzultzen naizenean. Kosta lain kosta iraun. Eustea irabaztea omen denez, irabazle nabarmenak bi-biak. Agian horregatik hartzen dute hain ondo elkar. Berdinen arteko konfiantza izango da. Elkar ulertzearen lasaitasuna. Nik sekula ezagutuko ez dudana. Nire utopia.\nNire neurriko utopia: epikarik gabea. Biteri ezagutzera iritsi nahi nuke. Esfingeak bezain ondo. Asko al da, gehiegi? Ezetz zirudien sanjoan gaua baino lehen. Biteri ezagutzea denbora kontua iruditzen zitzaidan orduan. Bi lagun libre ginen: dena zen posible.\nDenborak, konfiantza ekarri ordez, mesfidantza ekarri zidan. Denboraren poderioz, basamortu agor bilakatu zen nire ametsetako baratze joria. Hurbil eta eskuragarri zirudiena, urrun eta eskuragaitz bilakatu. Bi planeta, bi galaxia bezain urrun elkarrengandik. Ama eta biok bezala.\nBeti ez zara gazte izango, ohartarazten dit. Zu ere ez zaharra, nik, gaiztakeriaz. Berehala ulertzen du. Aipatu behar ez dena aipatu eta begiak apaltzen ditu, modu horretan bere porrota aitortuz. Horra hor horma. Inork gainditu edo saihestu ezin duen horma, guztiok inguratzen gaituena. Pitzatu ere ezin dena.\nHeriotzaren heriotza iragartzen diot. Egoteko lasai, aholkatzen diot, laster gaixotasun guztietarako sendabiderik egongo dela ziurtatzen. Denbora kontua da, ama, zuk oraindik baduzu. Amak begirada goratu eta nigan jartzen du, harpa jotzen ari ote natzaion jakin nahian. Hala ari natzaio, noski, baina serio jarraitzen dut. Nietzsche aipatzen diot, nire berriketaren sinesgarritasuna areagotzeko. (Argumentum ad verecundiam delako hori lagungarria izan ohi da amarekin). Heriotzarik gabe, jainkorik ez. Gizona (ez oraindik emakumea) da jainko berria.\nBaietz, ama, baduzula. Ikusiko duzu. Diru asko dago tartean, jende asko gau eta egun lanean. Europan, Amerikan, Asian. Lasterketa moduko bat da, nor lehenago iritsi. Denbora kontua da. Lehena iristen denak dena irabaziko du. Botikarik desiratuenaren jabea izango da. Munduaren jaun eta jabea, beraz. Jainko ahalguztidun bat. Jainkorik behar ez duen supergizona.\nAdinez emakume osoa beharko lukeen nerabe baten hitzak iruditzen zaizkio nireak, ausarta bezain ezjakina den norbaitenak. Oroimen txarrak ekartzen dizkion norbaitenak. (Inoiz izan ez dudan) aita gogorarazten diotenak. Urrun nahi lukeen iragana hurbiltzen diot. Nahi gabe ere, hori egiten omen diot. Eta ez dit barkatzen. Nire kontra bihurritzen da. Mendekua nahi izaten du. Horixe bilatzen du, ahal duen guztietan eta ahal duen moduan. Ni mintzeko hitzak bilatzen ditu.\nBatzuetan huts egiten du, baina beste batzuetan, bete-betean harrapatuz gero, hondoa joarazten dit. Gaur alderantziz gertatu da: ama negarrez hasi da. Ni mutu geratu naiz, amaren zotinak ez bestek zulatzen zuen ekaitza ondoko isiltasun sakonean.\nNire mututasunaren elurraren azpian sumendi bat dago, ordea. Edozein unetan egin dezake eztanda. Laba borborka ari da aspalditik. Suak, gasek gora nahi dute, kanpora, libre. Zulotxo bat nahikoa dute irteten hasteko. Horien indarra sentitu dut, salda gori hori erraietan. Itsasoa bilatu dut, badaezpada ere. Hura nahi dut nire leherketa hurbilaren lekuko bakar. Ez dut beste inor aldamenean nahi. Arriskutsua izan naiteke. Barruan pilatu zaizkidan gasak pozoitsuak dira, hilgarriak. Oso. Amak eragindakoak den-denak. Hau da, haren hitzek eragindakoak.\nSagues aldera noa. Itsasoaren kolorea dute nire pentsamenduek, ilun zikina. Gora eta behera doaz, uhin harroen antzera. Eta haiek, kostaldea bezala, jo egiten naute. Behin eta berriz. Pentsamendu astunak, luze oldoztu beharrekoak. Nire orain arteko bizitza, nire uste, amets eta desirak koloka larrian utz ditzaketenak.\nUhin harro indartsuak dira gaurkoak. Jo harkaitzak, harrizko babes gaitzak, eta aparretan hausten dira orroka. Beldurgarriak dira, gorgarriak. Hala ere, gorgarriagoak zaizkit amaren hitzak, entzuten ari naizen hitz koleratuak. (Inoiz izan ez dudan) aita berriz hiltzen dutenak. Neu ere, hein batean, hiltzen nautenak. Orain arte izan naizena, behintzat.\nNazkatuta daukat, (inoiz izan ez dudan) aitari buruzko galdera errepikatuak medio. Bakea nahi omen du.\nEgia. Hitz hori izan da txinparta. Urteetan pilatutako lehergaiak eztanda egiteko behar izan duena. Egia jakin nahi nuela esan diot. Egia jakin behar dudala.\nEgia? Zertarako? Hildakoak berpiztuko al ditu?\nAmak ez du inor berpiztu nahi. Ostera, kostata lurperatu zuena bertan utzi nahi du. Nik ez bezala. Amak gordean nahi dituen mamuak dira nik agerian behar ditudanak. Horiek berpitz nazakete, beste inork ez.\n(Inoiz izan ez dudan) aitaz galdetzeaz gain, Biteriz ere galdetu diot, gainera. Horra beste txinparta bat. Masailezurra irtengo zitzaiola pentsatu dut une batez. Zaunka hasi da, izen hori entzun orduko.\nHortaz, egia jakin nahi duzu? Ez kezkatu. Horixe esango dizut eta. Egia osoa. Ea zer iruditzen zaizun.\nKarta guztiak mahai gainean jarri nahi izan ditu amak. Erronka jo dit, hordagoa: Salazar, Mikel, zure aita, ez zen zuk uste duzun santu iraultzailea izan. Halako saltsatan aritu zen inoiz, baina nik ezagutu nuenerako utzia zuen. Ordurako politika eta politikoak madarikatzen zituen, eskuinekoak nahiz ezkerrekoak. Denak. Gezurti kuadrilla galanta. Hala esaten zuen. Traidoreak omen ziren, lau txakur txikiren truke kapitalismoari, estatuari salduak. Okerrena ez zen hori, hala ere. Okerrena, langile jendeak ere bere burua saldu izana omen zen. Saldu eta bere buruari gezurra esan, sinestezinak zirenak sinetsi nahian. Zuretzat bezala, egia inportantea zen harentzat ere. Berea, noski, besteona bost axola. Horretan ere antz handia duzue. Zutaz haurdun geratu eta laster, ohartu nintzen: heroinarekin zaletuta zegoen, hark harrapatuta. Bera eta bere lagun-mina, Biteri. Hark sartu zuen giro ilun horretan. Batzuetan, kalean ikusi eta justiziarik gabeko mundu batean bizi garela iruditzen zait. Nola liteke, bestela, zabor puska nazkagarri horrek bizirik jarraitzea eta, Salazar, aldiz, aspalditik kanposantuan egotea?\nSalazar ez zen zuk uste duzun heroia. Jonki bat zen, baina Biteri kakazorro hori baino hobea bazen, behinik behin. Mila aldiz hobea. Eta hori esatea asko esatea da, Salazar alproja izugarria zen eta. Bizkorra zen, hizlari bikaina, baina ez gintuen maite, ez ni, ezta zu ere. Ez guk behar beste, edozein modutan. Batzuetan egunak pasatzen genituen haren berri izan gabe. Parrandan ibiliko zen, bere bihotzeko Biterirekin batera. Gainera, azkenean agertzen zenean, ezin nion ezer esan, ezer galdetu, sarkina eta polizia baino okerragoa nintzela entzun nahi ez banuen. Horixe aurpegiratzen zidan, berak menperatzen zuen dialektika nire kontra erabiliz. Ez zituen arrazoiak asmatzen zituen, nik eskatutako arrazoiak barregarri uzteko. Bizi nahi zuen. Gaztea zen eta horixe nahi zuen, urte asko alferrik galdu eta gero. Hil arte bizi. Haren gerra oihua zen, haren leloa. Bera hil arte bizi. Ardurarik ez gu nola geunden, zer behar genuen. Berak zaldia izanez gero, dena ondo. Berekoia zen. Berekoi bihurtu zen, edozein jonkiren moduan. Eta edozein jonkiren moduan hil zen.\nHil egin zuten, zuzendu nion.\nHil zen, hil zuten. Berdin dio. Gu nola utzi gintuen da kontua. Ni eta, batez ere, zu. Nini bat kasik. Eskerrak Sixto agertu zen. Auskalo non egongo ginen gu biok, Sixtorengatik ez balitz.\nEz dut gehiago entzun nahi izan. Belarriak amorruak buxatuta, gor natzaio amaren edozein hitzi. Badakit zer esango duen. Dagoeneko hamaika aldiz adierazi didana errepikatuko dit. Nietzscheren mailua nonbaitetik atera eta dinbili-danbala ari zait, alaba harroputz inozo txoropito honen hilkutxako azken iltzea behar bezala sartzeko ahaleginean. Beste alaba bat nahi du. Esker onekoa izango den alaba ulerkor bat.\nNormala da. Ama ulerkor bat nahi izango nukeen nik ere. Noizbehinka entzungo lidakeen ama bat. Ispilu izango nuen ama bat. Bakea nahi du amak, ordea. Beste edozeren gainetik, bakea. Eta ni gerra naiz. Gerra dakarkiot, (inoiz izan ez dudan) aitak zekarkion moduan. Betiko ahaztu nahi lukeena dakarkiot bueltan, haizeteak zaborrarekin egiten duen antzera. Herio-sunda aditzen hasten da. Kirats jasanezin bat. Gerrarena. Bizitzarena, azken batean. Betiereko itzulera.\nNietzsche berriz ere. Harentzat nihilista bat litzateke ama. Aita, aldiz, supergizona: berekoia eta bizizale amorratua. Irakurri ote zuen inoiz Nietzsche? Ezagutu ote zuen? Baliteke. Asko irakurtzen omen zuen. Gehiegi ere bai, amaren ustez. Gehiegikerietan eman zuen bizitza. Ez zuen neurriaren zentzurik. Bizitzak eta heriotzak ere ez duten modu berean, emakume-gizonok harrapatuta gauzkan alderdi biko batasun funtsezko ulergaitz horrek. Edozein filosofo barregarri uzten duen horrek, hain zuzen ere.\nUtzi filosofiak, eskatu ohi dit amak, eta emadazu bakea. Ama maitea, esango nioke, pozik emango nizuke, ahal banu. Ez dudana ezin eman, ordea. Bideren bat ezagutzekotan, infernurainokoa ezagutuko nuke, baina hiperbole hutsa litzateke hori, nire ahotan.\nSaia zaitez drogekin. Ez txarrekin, noski, (inoiz izan ez dudan) aitak eta bere adixkideek hartzen zutenekin, besteekin baizik. Legalekin, botiketan eros daitezkeenekin. Prozacekin, adibidez. Saia zaitez horrekin. Edo, bestela, betiereko bakea bilatu.\nKemena behar da horretarako, ordea. Adorea. Supergizona izan beharra dago, eta gu bi emakumetxo baizik ez gara. Beldurrez eta izuz betetako bi emakumetxo ezdeus, maitasun pixka bat behar dutenak. Horren gutxi. Horrenbeste. Pare bat emakumetxo, hiperreko korridoreetan galduta bezala ibili ohi diren horien tankerakoak. Zalantza etengabean. Zer erosi ezin asmatuz. Zerbait hartu, gainetik begiratu eta apalategira itzultzen dugu, beste zerbait eskuratzeko laster. Behin eta berriz. Ezer ez da dirudien bezain egokia. Etiketa koloretsuen atzean ezer gutxi dago. Ezer gutxi dago gauzen distira itsugarriaren atzean. Ezer gutxi amaren etxe eta bizimodu itxuraz baketsuaren atzean. Ezer gutxi Mariren familia ustez ederraren atzean. Eta, zer esanik ez, nire filosofia ikasketen atzean, filosofiaren miseria ez bada. Marxek zorrotz aipatutako hura.\nMundua aldagaitza begitantzen zait, baina. Bakea, utopia galanta. Tirabirak, ika-mikak, gatazkak saihetsezinak dira. Nagusiak eta morroiak diren bezalaxe, Marxen burutazioak gorabehera.\nMunstrokeriaren aurka borrokatu beharra dago, itsuskeriaren aurka. Baina horiek inoiz menperatuko ditugula sinetsi gabe. Ezer espero gabe. Estetika hutsaren amoreagatik. (Inoiz izan ez dudan) aitak agian egin zuen moduan.\nUlertzen dudala uste dut. Ulertzen eta maitatzen dudala, ama, Mari edo Biteri ulertzen eta maitatzen ditudan antzera. Beren funtsezko ezintasuna ulertzen dut, nirea ere baita. Haiek, ordea, ezin dute nire ulermen eta maitasuna jaso. Gehiago edo gutxiago, hilda daude, eta eman bai, baina ezin dute ezertxo ere jaso, beraz. Egoera bertsuan nago ni. Neu ere hilda nago agian.


Kunduz probintzia - Wikipedia, entziklopedia askea.\nAli Abad (en) , Archi (en) , Char Dara (en) , Imam Sahib (en) , Khan Abad (en) , Kunduz District (en) eta Qalay-I-Zal (en)\nBalkh probintzia eta Takhar probintzia\nDari, Paxtuera, Uzbekera\nKunduz (Paxtueraz/Dariz: كندز) Afganistango 34 probintzietako bat da, herrialdearen iparraldean dagoena. 8.040 km²-ko azalera du eta 2009ko estimazioaren arabera 900.300 biztanle zituen. Hiriburua Lashkar Gah da.\nKunduz ibaiak hegoaldetik iparralderantz zeharkatzen du probintzia eta Afganistan eta Tajikistanen arteko muga egiten duen Amu Dariarekin elkartzen da. Eskualde lehorra denez gero, ibaia bera, ibaiadarrak eta ubideak erabiltzen dira nekazal lurrak ureztatzeko. Sobietar inbasioa baino lehen herrialdeko probintzia aberatsenetako bat zen. Oraindik ere nekazal produkzioa (arroza, artoa, garia, meloia) emankorra da.\n(Ingelesez) NPS: Kunduz Province\nOrriaren azken aldaketa: 30 iraila 2021, 02:35.


Pedro Gimon - Wikipedia, entziklopedia askea.\nOndarroa, 1878ko urtarrilaren 15a\nBilbo, 1939 (60/61 urte)\nPedro Gimon Egiguren (Ondarroa, 1878ko urtarrilaren 15a - Bilbo, 1939) euskal arkitekto garrantzitsua izan zen. Haren bizitzari buruzko datu gutxi ezagutzen dira eta hark eraikitako eraikin asko dagoeneko desagertu dira. Modernismoaren ordezkari nagusietarikoa izan zen baina azken urteetan arrazionalismoaren aldeko garapena egin zuen. Euskal baserria aztertuz, bestetik, egungo arkitekturan haren estetika txertatzeko ahaleginak egin zituen.\n2 Estiloaren garapena\nPedro Gimonek Bartzelonako Arkitektura Eskolan ikasi zuen, 1902 arte. Han Lluís Domènech i Montaner irakaslea ezagutu zuen eta haren eragina jaso zuen. Lluís Domènech Modernismoaren eta katalanismoaren aurrekaria izan zen. Aurretik, Bilbon, Anselmo Ginea eta Antonio Lekuonaren obra ezagutu zuen. 1902tik 1906 arte Bizkaiko Diputazioak baserrietako eraikinak aztertzeko beka bat eman zion. 1908an, Euzkadi egunkaria, baserriaren estiloaren defentsan eta haren erabilera arkitektonikoaren aldeko saiakera idatzi zuen. Europako herrialde desberdinak ezagutu zituen: Italia, Belgika, Holanda, Alemania, Austria, Suitza eta Erresuma Batua. Estilo desberdinekin esperimentatu zituen, "euskal-andaluziarra" sortuz, esaterako. Euskal Herrian eraikin desberdinak planifikatu zituen. 1920an, Iruñean ospatu zen Eusko Ikaskuntzaren Bigarren Kongresuan, langile-etxeei buruzko lan bat aurkeztu zuen. Gerra Zibila ondoren Pedro Gimonek arkitektura esparruan izan zuen parte hartzea askoz txikiago bazen ere, azken eraikin batzuk bukatuta utzi zituen, tartean Bilboko erdiguneko zabalgunetako etxebizitza multzoak. Arkitekturari buruzko artikulu asko idatzi zuen.\nEstiloaren garapena[aldatu | aldatu iturburu kodea]\nHistorizismoa eta eklektizismoa nagusiak ziren garaian, Gimonek eta garaiko beste arkitekto bizkaitar batzuk -Mario Camiña, Teodoro Anasagasti, Emiliano Calixto Amann, Severino Atxukarro, Ismael Gorostiza, Ricardo Bastida, azken hau Pedro Gimonen lehengusua-, Europan arrakastatsua izaten ari zen Art Nouveua estilo berri baten aldeko apustua egin zuten. Zehatz-mehatz, Gimonek Belgikan, Frantzian eta Katalunian garatu ziren modernismoaren alde egin zuen. Baina arkitekto ondarroarrak batzuetan modernismoaren alde egin bazuen ere, bestetan eklektizismoa eta historizismoa jorratu zituen, beste batzuetan neoeuskalduna estiloarekiko apustua ere eginez, eta azkenik, modernotasuna eta arrazionalismoa jorratu zituen baita ere.\nBilboko Begoñako Batzokia (eraitsia).\nArtxandako kasinoa (eraitsia).\nBergarako Idarreta Hotela.\nOndarroako Arrantzaleen Kofradia.\nOndarruko Maskulo Etxea.\nAlgortako Trinitarioen eliza.\nVega hotel eraikina.\nBilboko La Salve garagardo etxea (eraitsia).\nBBVA eraikina Bilbo\nPoza Lizentziatuaren kaleko etxebizitzak.\nKaiobia, Arrigunagan, Algortan (eraitsia).\nZuloaga museoa, Zumaian.\nLarreta etxea, Mar del Plata (Argentina).\nOribe Laborategiak Logroñon.\nVega hotel eraikina Ondarroan.\nGimon Egiguren, Pedro: El caserio: conferencia pronunciada en en Centro Vasco / Pedro Guimón. Bilbo : Lit. Ugarte, 1907. — 32-64 or.\nJose Jabier Fernández Altunaren Pedro Gimonen biografia Auñamendi Entziklopedian.


BUST SIZE Albaceten erosi batetik 39€\nBust Size Albaceten\nKrema Bust Size handitzeko bustoa Albaceten (Espainia)\nArrakasta eskuratzea Bust Size Albaceten, behar:\nNon erosi Albaceten Bust Size\nOrdena formularioa, bete eremuak izena eta telefono zenbaki bat eskuratzeko krema handitzeko bustoa Bust Size Albaceten prezio murriztua. Arduraduna deituko duzu laster eskuragarri ez dagoenean Bust Sizeizango zuen deitu telefonoz laster. Noiz lortuko duzu poslala ordaindu ahal izango duzu, zure eskaera Albaceten.\nNola erosi krema Bust Size Albaceten\nEspainian bizi bazara erosi ahal izango duzu Bust Size 50% deskontua Albaceten (Espainia), bete eskaera-eremuak zure telefono-zenbakia eta izena, eta egin klik ordena, eta enpresaren ordezkari deitu ahal izango duzu, denbora gutxian zure galdera guztiei erantzun on Bust Size eta entrega. Eskuratu ahal izango duzu, entrega batetik courier edo jasotzea postetxean. Prezioa bidaltzen partzelaren Bust Size Albaceten mezulari bidez zehaztutako helbide arabera alda daiteke hiria Espainia, galdetu prezioa Kudeatzailea ondoren ordena krema web orrian.\nOrdena Albaceten Bust Size


BERRIAN ATERATAKO ARTIKULOTXOA | EUSKALAFROBEAT ! ( by makulu ken ) BERRIAN ATERATAKO ARTIKULOTXOA – EUSKALAFROBEAT ! ( by makulu ken )\n__________ basque AFROBEAT__________ BLOGa\nIFLANDIA – RADIO EUSKADI – FÉLIX LINARES & KIKE MARTÍN\nKALE GORRIAN (INFO7)\nLA CASA DE LA PALABRA – RADIO EUSKADI – ROGE BLASCO\nBERRIAN ATERATAKO ARTIKULOTXOA\n2013/01/17 makuluken Utzi iruzkina\nDantzarako eskaintza beroa\nMakulu Ken taldeak funk, rock eta afrobeat doinuak nahastuta atera du aurreneko diskoa\nMakulu Ken taldekoak, Donostiako Kortxoenea gaztetxean jotzen. / MAKOKI.\nAurreneko diskoa joan den ekainean kaleratu zuen Makulu Ken taldeak, baina zuzenekoetan dezenteko eskarmentua pilatu dute, 2007an etxean, Lasarteko Jalgi tabernan, estreinako kontzertua eman zutenetik. Geroztik, 50 zuzenekotik gora eskaini dituzte, rock, funk eta afrobeat doinuak nahastuz eta dantzarako gonbita beroa proposatuz. Iñigo Suberbiola Xubertaldeko perkusio jotzaileak badaki «parrandarako eta dantzarako» grina pizten dutela haiek jotako abestiek.\nHamar bildu dituzte diskoan. Dozena bat kantu zituztenean deliberatu zuten horiek lan batean biltzea, bizpahiru urteko bidea urratu ondoren. «Gure helburua inoiz ez da izan disko bat osatzea». Haiek gogoko dutena da elkartzea, musika sortzea eta «tarteka» kontzertuak ematea. «Beste batzuek, berriz, kontrako bidea egiten dute: diskoa egin, saldu, eta hura promozionatu». Baina, une batean, hamar abestitik gora zituztela konturatu zirenean, haien buruei galdetu zieten zer egin zezaketen horiekin: «Berriro hasiko gara? Abesti berriak egingo ditugu?». Hortaz, «orrialdea pasatzea» erabaki zuten, diskoa egitea. Haien jardunari dagokionez, «aldaketa handia» izan zen. Zuzenekoak alboratu zituzten, abestiei beste buelta bat eman zieten… «Ez genuen maketatxo bat osatu nahi. Behin egiten hasita, ondo egin nahi genuen».\nHartu zituzten perkusio instrumentuak, baxua (Patxus) eta bateria (Txus), eta Usurbilgo Higain estudiora jo zuten, Haritz Harregirengana. «Biolinak, ahotsak, gitarrak [Xabi] eta beste, berriz, gure lokalean grabatu genituen». Diskoan kolaboratu dute, gainera, Oreka Tx-k, Asier Suberbiola biolin jotzaileak, Xabi Beldarrain eta Josu Gabellanesek Brasilgo perkusio instrumentuak joz (surdoa eta pandeiroa), Oreindik funk taldeko Josu Etxeberriak ahotsetan, eta Igor Gartziak (saxoa), Iñigo Isastik (tronboia) eta Gorka Segurolak (tronpeta). Nahasketak Joan Berenguerrek egin zituen Bartzelonan, eta hark txertatu zituen teklatuak. «Orduan erabaki genuen teklatu jotzaile bat gehitzea taldera». Bea ari da orain lan horretan.\nElementu horiek guztiak koktelontzian sartu zituzten, eta isuritakoaren, hau da, diskoaren 500 ale saldu dituzte. Harrera «nahiko ona» eduki dutela iruditzen zaio Xuberri. Kontzertuetan ere bai. «Beharbada, hemen jendea ez dago oso ohituta horrelako musika aditzera». Hasieran «harrituta» geratzen dira haien zuzenekoetara bildutakoak. Kantuak jo ahala, ordea, jendea dantzan hasten da. «Euskaldunak, normalean, musikarekin lepoa mugitzera mugatzen dira, baina gurekin jendea dantzan hasten da; baita diskoa bere soilean entzundakoan ere».\nFela Kutiren bertsioa\nMakulu Ken-ekoen helburua ez da dantzarako musika egitea, baina badakite dantzagarriak ateratzen zaizkiela abestiak. Normala da, bestalde, musika beltzeko osagaiak elkarrekin egosten jarriz gero. Bai Xuberrek baita Xabi abeslari eta gitarra jotzaileak ere, taldeko konposatzaileek, aspalditik entzuten dute musika afrikarra. «Baina baita punka, rocka, hardcorea…». Horra estilo nahasketaren azalpena.\nBehar bezalako funk edo musika afrikarreko talde bat izateko, ia-ia ezinbesteko baldintzetako bat da kide dezente biltzea taldean. Zazpi dira haiek. Eta beharrezko beste baldintza bat da koroak egitea emakumezkoen ahotsekin. Eider eta Itxasoren lana da hori Makulu Ken-en. «2009an sartu ziren taldean, eta egia da atentzioa ematen duela haien ekarpenak, igual hemen ohikoegia ez delako. Diskorako lan handia egin genuen ahotsei dagokienean».\nHurrengo zuzenekoa Aldatzen (Nafarroa) emango dute, larunbatean, eta otsailaren 23an Gernikan arituko dira. Kontzertuetan Fela Kuti nigeriarraren —«hango funkaren eta Afrikako musika beltzaren arteko nahasketa da afrobeata»— abesti baten bertsioa jotzen dute. «Reggaean Bob Marley zena zen Kuti afrobeatean». Zozo Afrobeat taldearen bertsio bat ere egiten dute.\nHoneraino artikulua, guk 2 pertsona faltan bota dittugu batez ere: Xanti Noriega, produktorea, bera gabe diska hau ez luke edukiko horrenbeste “kalidadea”, eta Enekora Bea abestian (bai irrati guztietan behin eta berriz pintxatzen dutena) Kora grabatu ziguna. Beasaingo ume koadrilla ere ezin ahaztu elefantean\n→ Bi mundu berriz !\n← makulu & makala


Maskotekin egindako terapiak | Consumer\nMaskotekin egindako terapiak\nAlzheimerra duten gaixoak eta haur autistak, besteak beste, terapia hauetaz baliatzen dira\nMaskotek bizitza atseginagoa eta osasungarriagoa izaten laguntzen dute, eta batzuetan luzatu ere egiten dute, zenbait azterketa zientifikok ziurtatzen duten bezala. Etxeko maskota batek lagundu egiten die jabeei arazoak une batez ahazten, eta depresioan ez erortzeko arriskua ere badu; izan ere, erabilgarriak eta maitatuak sentitzen direnez, estres-maila murriztu egiten da. Hain da nabarmena animalia batzuek gizakiarengan duten onura, azkenaldian "Maskota-terapia" delakoa modan baitago. Alzheimerra duten gaixoak, haur autistak edo HIESa duten pazienteak dira terapia horien abantailen onuradun.\nanimaliak bereziak izurde mascotas-eu sendabide terapiak zaldiak


Homofobiaren kontra, errespetua aldarri, Kurtzebarrin - Aretxabaleta - Goiena.eus\nHomofobiaren kontra, errespetua aldarri, Kurtzebarrin\nUbane Madera 2016-05-17 17:37\n2-12 urte bitarteko neska-mutikoak Aretxabaletako plazan.\nMaiatzaren 17a, LGTIBQrekiko Fobiaren Aurkako Nazioarteko Eguna dela eta, "bazterkeria uxatuz eta errespetuzko jarrerak sustatuz" hainbat ekimen egin dituzte Aretxabaletko Kurtzebarri eskolan; horietako bat izan da arratsaldean atera duten argazki erraldoia, 2-12 urte bitarteko neska-mutikoekin herriko plazan egin dutena.\n1990an Osasunerako Mundu Erakundeak homosexualitatea buruko gaixotasunen zerrendetatik kendu zuenetik da gaurko eguna, maiatzaren 17a homofobia, lesbofobia, transfobiaren… aurkako nazioarteko eguna, eta efemeride horixe baliatu dute Kurtzebarri eskolakoek azken bi ikasturtetan lantzen diharduten hezkidetzan beste pauso bat emateko, argazki bitartez, oraingo honetan.\nLehen Hezkuntzako 2. mailatik 6. mailara arteko neska-mutikoekin landu dute gaia, gelatan zein kalean, eta baita haien gurasoekin ere. Egunaren jatorria, LGTIBQ kolektiboaren ikur den ostadarraren koloreen arrazoia… eta batez ere, elkarrekiko errespetua landu dituzte.


Cory Henry, batez ere, artista txundigarri bat da.\nCory Henry, organoa eta teklatuak\nNicholas Semrad, teklatuak\nTaRon Lockett, bateria eta perkusioa\nSharay Reed, baxua\nAdam Agati, gitarra\nDenise Stoudemire y Tiffany Steveson, koruak\nCory Henry, batez ere, artista txundigarri bat da. Hammond B-3 jole honek, txikitatik elizetan gospel abesten eta jotzen hazia, Kenny Garrett eta Rober Glasper-ekin lan egin du eta Bruce Springsteen, Erykah Badu edo The Roots-en diskoak produzitu ditu ere.\nPlataforma birtualetan oso lanpeturik dago eta bere musika entzuten duten ziberturistak milaka zenbatzen dira. Antzinako fan klubak eraldatzen ari dira eta, sareen bitartez, Cory Henry-k jarraitzaile armada bat lortu du, bere musika desberdina eta sutsua dela aitortzen dutenek.\nSnarky Puppy taldearekin lortu zuen arrakasta izugarriaren ondoren, inspirazio berria aurkitzeko The Funk Apostles taldea osatu zuen Art Tatum, Oscar Peterson, Jimmy Smith-en rhythm & blues eta Stevie Wonder eta Billy Preston-en soul abestiak munduan zehar zabaltzen.


A DESALAMBRAR | Berriak, agenda, hizkuntza gutxituak, Kolonbia eta Paris - Arrosa\nGaurko irratsaioa ere eduki interesgarriz betea izan dugu. Hasteko berri batzuk errepasatu ditugu eta agenda internazionalista ere aipatu dugu. Jarraian, Adri, Askapenako kidearekin elkarrizketatxoa burutu dugu, Euskaraldian murgildurik gauden honetan, hizkuntza gutxituek Europan duten egoeraren inguruan hitzaldi bat antolatu delako. Ondoren, Mateo Gutierrez eta Aracely Leonen korteak emititu ditugu, Euskal Herrian hitzaldi bira egiten dabiltzan kolonbiar ama semeak dira beraiek, eta muntai polizial baten edota Kolonbiako egoeraren berri ematen dute. Amaitzeko Paris aldera salto egin dugu, Maider, Parisko EHL eta CMI antolakundeko kidearekin herrialdean antolatzen ari diren protesten inguruan argipen batzuk entzuteko\nZARATAZARAUTZ - Play eta Stop


ZIUR fundazioak gida bat diseinatu du Gipuzkoako enpresei zibersegurtasunean laguntzeko\nZIUR fundazioak gida bat diseinatu du, PwC-rekin elkarlanean, enpresei laguntzeko beren zibersegurtasun funtzioa zehazten eta beren ekoizpen prozesuak lerrokatzen. ZIUR fundazioko zuzendaria den Koldo Peciñak azaldu duenez, ekimen honen helburua da «enpresei laguntza ematea, zibersegurtasunaren gaineko helburuak eta aurreikuspenak identifikatzeko, eta horren inguruan bezeroek eta merkatuak izan ditzaketen eskariak ezagutu ditzaten». Enpresa inguruneak, eta, bereziki, […]\nZIUR fundazioak gida bat diseinatu du, PwC-rekin elkarlanean, enpresei laguntzeko beren zibersegurtasun funtzioa zehazten eta beren ekoizpen prozesuak lerrokatzen. ZIUR fundazioko zuzendaria den Koldo Peciñak azaldu duenez, ekimen honen helburua da «enpresei laguntza ematea, zibersegurtasunaren gaineko helburuak eta aurreikuspenak identifikatzeko, eta horren inguruan bezeroek eta merkatuak izan ditzaketen eskariak ezagutu ditzaten».\nEnpresa inguruneak, eta, bereziki, industria sektoreko enpresek, aldaketa teknologiko handia jasan dute, eta, horri esker, prozesuak garatu eta hobetu dituzte. Aldaketa horrek, gauzak egiteko moduan erreboluzioa eragiteaz gain, erakundeen negozio arlo guztietan teknologiarekiko mendekotasuna areagotu du, eta, horrekin batera, zibersegurtasun arriskuak areagotu ditu.\nEra berean, 43/2021 Errege Lege Dekretua onartu da duela gutxi, zerbitzuetako enpresa eta zerbitzu digitalen hornitzaile jakin batzuen betebeharrak arautzen ditu Dekretu honek, funtsezko beren informazio sareak eta sistemak babesteko orduan. Arau honek, Informazioaren Segurtasun arduradunaren irudia sortzea aurreikusten du, eta haren zeregin nagusia da “zerbitzuak emateko erabiltzen diren informazio sare eta sistemen segurtasunari eragiten dioten arriskuak kudeatzea, sare eta sistema propioak direnean zein kanpoko hornitzaileak direnean”.\nHori dela eta, ZIUR fundazioak ikusi du beharrezkoa dela enpresa erakundeek segurtasunaren estrategia eta kudeaketa garatzea eta ezartzea, horrela, estrategia eta kudeaketa hori beren ekoizpen-prozesuekin lerrokatzeko. Horretarako, zibersegurtasunaren funtzioa eta rolak definitu behar dituzte, negozioaren errealitatera eta ezaugarrietara egokituz.\nPwC enpresaren Businnes Security Solutions arloaren Euskadiko eta Nafarroako arduradunak, Jesús Urinenek, adierazi duenez, «egungoa bezalako ingurunean, teknologia digitala enpresentzat funtsezko ardatza bihurtu da. Horrela, zibersegurtasuna erronka bat da erakunde guztientzat, edozein delarik ere beren jarduera sektorea edo tamaina.\nCovid-19: La tasa de positividad se mantiene por debajo del 5% en Euskadi


agenda21 | EGUZKIBEGI ikastola\nARROPA GARBIA ERAKUSKETA\nEgun hauetan ikastolan bada ikustea merezi duen erakusketa bat, Arropa Garbiarena, hain zuzen ere.\nIrakurri gehiago ARROPA GARBIA ERAKUSKETA-i buruz\n5 urte daramagu konposta egiten.\nIrakurri gehiago ZORIONAK KONPOSTA!!-i buruz\nAbenduaren 16 an ikasle talde bat eta bi irakasle trena hartu zuten Mundakara, itsasoren ur kalitatea neurtzeko Azterkosta ingurumen programaren barruan.\nIrakurri gehiago AZTERKOSTA-i buruz\nApirilaren11n, Iratxe eta Joxemari, Ondoan ingurumen taldeko kideak, ikastolara etorri ziren, DBHko eko-ordezkari talde batekin Pepeton zehar ibilbide ekologiko bat egiteko.\nLehenengo partean ikasleak talde txikietan banatu ziren, hemengo zuhaitz batzuk aurkezteko. Gero, eguraldi onaz lagunduta, Pepetoraino ibilbide ekologikoa egin genuen. Ikasleek apuntatu zituzten ikusten zituzten lora eta zuhaitz guztiak, eta era berean udaberriak eskaintzen duen aberastasunaz gozatu zuten.\nIrakurri gehiago IBILBIDE EKOLOGIKOA-i buruz\nPEPETOKO 3. BIOANIZTASUN KRONIKA\nKaixo: azken kronikako errakuntza oso erraza izan da aurkitzeko, ezta? Ia oraingoa bestea bezain erraza den!!\nIrakurri gehiago PEPETOKO 3. BIOANIZTASUN KRONIKA-i buruz\nPEPETOKO 2. BIOANIZTASUNAREN KRONIKA\nAsteartea, urtarrilak 19\nAsmatu duzue joan zen asteko akatsa? Nahiz eta tontakeria bat izan jendeari asko kostatu zitzaion aurkitzea. Eta zer izan da? Ba, liztor asiatikoek ez dutela txinatarrez hitz egiten, hau da , ez dutela hitz egiten! kronika honetan ere bada txorakeria galanta. ia aurkitzen duzun?\nIrakurri gehiago PEPETOKO 2. BIOANIZTASUNAREN KRONIKA-i buruz\nPEPETOKO 1. BIOANIZTASUNAREN KRONIKA\nBIOANIZTASUNA, NUN ETA GURE ATARIAN!!!\nAstelehena, urtarrilak 11\nAstero inguruko natur guneak aztertuko ditugu. Kronika bakoitzean akats barregarri bat egongo da. Nork aurkituko ote du?\nIrakurri gehiago PEPETOKO 1. BIOANIZTASUNAREN KRONIKA-i buruz\nURDAIBAI BIRD CENTER+BIZKAIGANE\nUrriaren 21an, dbh3ko ikasleak Urdaibai Bird Center-era bisita egin zuten goizean, eta bazkal ostean, Bizkaiganera joan ginen bertako proiektua hobeto ezagutzeko asmotan.\nIrakurri gehiago URDAIBAI BIRD CENTER+BIZKAIGANE-i buruz\nEkainaren 1ean HHko 4. eta 5.mailako ikasleek aukera izan zuten ikastolan bertan Erreka Mari txotxongilo ikuskizuna ikusteko. Ondo pasatzeaz gain, erreka maitatzen ikasi zuten ikasleek. Erreka Mari ikuskizuna Eusko Jaurlaritza Aztertu programarekin lotuta dago. Programa honetan aukera ematen zaie ikasleei gure errekak eta kostak hobeto ezagutzeko eta babesteko.\nIrakurri gehiago "ERREKA MARI"-i buruz


naiz: agenda - Turismoaz pentsatzeko topaketak\nTurismoaz pentsatzeko topaketak\n2017/09/29 - 2017/09/30\nEnaizgiria taldeak turismoaz pentsatzeko topaketa herritarrak iragarri ditu irailaren 29 eta 30erako Donostiako Amara Eskoletan. ‘Ez garelako turistak gure herrian’ lelopean azkenaldian turismoak Euskal Herrian izan duen gorakada kontrolezina salatu nahi du Enaizgiria elkarteak.\nBisitarien gorakadarekin batera egin du kezkak gora donostiarren artean. Turismoa hirian sortzen ari den ondorioak eta aldaketak herritarren eta hedabideen eztabaidagai nagusietakoa bihurtu dira azken urteetan, eta iragan berri den udan nabarmen.\nTurismoaren eragin sozial, ekonomiko eta kulturalen inguruan kezka azaldu dute hainbat eragile sozialek, eta, bide ezberdinak erabiliz, euren proposamenak, protestak eta aldarrikapenak azaleratu dituzte.\nEaso Plaza, 20006


Argi ikusten dugu soilik ekintza sindikala eta mobilizazioaren bitartez lortuko dugula sektore publikoaren behin-behinekotasun ikaragarriarekin amaitzea | LAB SINDIKATUA\nZerbitzu Publikoak Enplegu Publikoa Argi ikusten dugu soilik ekintza sindikala eta mobilizazioaren bitartez lortuko dugula sektore...\nAzken egun hauetan Europako Epaitegi Nagusiak bitarteko langileek kalte ordaina jasotzeko eskubidearen kontra ebatzi du. Sententziaren arabera, bitarteko langileen izendapena behin behinekoa dela aldez aurretik ezaguna da. Izendapena bertan behera gelditzen denean epaitegiak ez du inolako iruzurrik aurreikusten; ondorioz, kalte ordaina ez ordaintzea legezkoa ikusten du.\nGogoratu behar dugu, hilabete batzuk badirela epaitegi berdinetik gai honen harira norabide berdinean ebazpen bat iritsi zitzaigula. Kasu horretan Europako abokatu nagusiak bitarteko langileen finkotasunari buruz bere iritzia eman zuen, orduan ere bitarteko langileen interesen aurka. Argi dago beraz, Europako epaitegietatik ez direla soluziobide magikoak etorriko eta ekintza sindikala eta mobilizazioa indartu beharko dugula bitarteko langileen finkotasunean aurrera pausoak emateko.\nEgia da euskal administrazioetan behin-behinekotasunaren erabilera gehiegizkoa dela. Etengabe ari gara behin-behinekotasun tasa ikaragarriak salatzen eta geroz eta ahots gehiago egoera jasanezina dela esaten ari dira. Sektore publikoan dagoen kontratazio eredua errotik aldatu behar da, gaur egun milaka langile prekarietatean murgilduta daude eta. Gobernua ordean eroso dago egoera honetan. Urrutira joan gabe, Europako Epaitegiaren azken ebazpen hau txalotu egin du, bertan adierazten diren argudioak bere eginez. Badirudi behin-behinekotasunaren afera beraiekin ez doala, kanpoko faktore batzuk bultzatutako egoera baten aurrean gaudela. Behin eta berriro aipatzen ari gara; Eusko Jaurlaritzak behin-behinekotasunean oinarritutako zerbitzu publikoak nahi ditu, nahi edo behar duenean zerbitzu hauek pribatizatzeko.\nHonengatik guztiarengatik esaten dugu biderik eraginkorrena ekintza sindikala eta mobilizazioarena dela. Lanpostuak eta pertsonak kontsolidatzen dituen lege propio bat beharrezkoa da euskal administrazioetan daukagun egoerari aurre egiteko. Utzi diezaiogun Madril edo Bruselara begiratzeari eta itxaropenak epaitegietan uzteari; jarri gaitezen behingoz euskal erakundeei begira. Euskal Herrian badago gaitasun legegile nahikorik administrazioetan prekarietatearekin bukatzeko.\nMobilizazioak eman digu lortu dugun guztia, aukera daukagu denok batera kaleak betetzeko. Urtarrilaren 30ean Greba Orokorra.\nEnplegu publikoaren defentsan mobilizatu gara, apirilaren 22rako deitutako greba gogoan


Antzinako Egipto: kultura | Infogunea\nAntzinako Egipto: kultura\nAverage: 4 (4972 votes)\nEgiptoko kultura egiptoar gizartean zeuden bizimodu, ohitura eta tradizioek osatzen zuten. Egiptoko kasuan kulturaren oinarria erlijioa zen, erlijioa baitzen bizi osoa antolatzen zuena. Era berean, Antzinako Egipton zientzia eta idazketa oso aurreratuak zeuden.\nEgiptoarren erlijioa politeista zen, hau da jainko eta jainkosa asko zituzten. Hiri bakoitzak bere jainkoa zuen. Erlijioa jainkoen eta jainkosen, faraoiak barne, gurtzan oinarritzen zen, haiek baitziren Egiptoko lurren eta pertsonen jabe bakarrak. Amon (jainko gorena), Ra (eguzki-jainkoa), Osiris (hildakoen jainkoa), Isis (Osirisen emaztea eta arreba) eta Horus (bizirik zegoen faraoia) ziren Egiptoko jainko nagusiak. Erlijioak gatazka ugari sortu zituen. Adibidez, Inperio Berrian Amenotepek bere izena aldatu eta Akhenaton izena hartuz, jainko bat bakarra, Aton, inposatu nahi izan zuen. Amonen apaizek aurka egin zioten eta bere ondorengoek atzera egin behar izan zuten.\nDenborarekin jainkoak elkartzeko prozesu bat hasi zen. Adibide gisa, aipatu Amon jainkoak Ra izenekoarekin bat egin zuela, eta horrela sortu zela Amon-Ra, Egiptoko jainko gorena.\nEgiptoarren erlijioan berebiziko garrantzia zuen hildakoei egiten zitzaien gurtzak. Egiptoarren sinesmenen arabera, pertsona bat hiltzen zenean, arima ez zitzaion hiltzen, baina gorputzaren beharra zuen. Gorputza galtzen bazen, arima ere galdu egingo zen. Horregatik, funtsezkoa zen gorputza ere mantentzea. Hori lortzeko, gorpuak momifikatu egiten zituzten hilobiratu baino lehen, itxura fisikoa mantentzeko. Eguneroko bizitzako irudiak ere erabiltzen ziren, magiaren bidez, hil osteko bizitzan hildakoak bizimodua mundu honetan bezala jarraitzeko arazorik izan ez zezan.\nHori guztia zela eta, hilobiak oso garrantzitsuak bilakatu ziren. Ezagunenak Inperio Zaharrean faraoiei eta hurbilekoei eginiko piramideak izan ziren.\nEgiptoko zientzia eta idazkera\nEgiptoarrak izan ziren urtearen iraupena (365 egun) kalkulatzen lehenak. Matematikariek eta arkitektoek oso kalkulu zehatzak eta zailak egin behar izan zituzten eraikin erraldoiak moldatzeko; besteak beste, gai izan ziren zilindroaren edota piramide moztuaren bolumena kalkulatzeko.\nMomifikazio prozesuari esker, anatomiari eta kirurgiari buruzko ezagutza sakona lortu zuten. Odolak bizitzarako zuen garrantziaz ere ohartu ziren. Horregatik, antzinate osoan sendagile egiptoarrak oso garrantzitsuak eta ezagunak izan ziren.\nEzin dugu aipatu gabe utzi, idazkera arloa. Oso ezaguna da egiptoarren idazkera hieroglifikoa, eta literatura aberatsa.\nAntzinako Egipto: artea\nAntzinako Egipto: ekonomia-jarduerak\nEmakumea Antzinaroko Egipton


Bizkaia.Net - Desgaitasuna ebaluatzeko eskabidea\nDesgaitasuna ebaluatzeko eskabidea\nEskabidea (PDF 50,3Kb) eta eranskina (PDF 50,3Kb) bete behar da, eta eskabide hori ebaluazioaren eskatzaileak sinatu behar du beti.\nDena dela, eskatzailearen legezko ordezkariak edo borondatezko ordezkariak ere sinatu ahal izango dute eskabidea, baldin eta ordezkaritza behar bezala frogatzen bada.\nEskabidearekin batera, NANaren fotokopia (familia-liburua, adin txikikoen kasuan, edo egoitza baimena, atzerritarren kasuan) eta medikuen eta psikologoen txostenen fotokopiak aurkeztu behar dira.\nNon aurkeztu eskabidea?\nEzintasuna Ebaluatzeko Atala (oinarrizko zentroa): Marcelino Oreja, 3 eta 5 beheko solairua – 48010 Bilbo\nEskatzailea erroldatuta dagoen udalerriko oinarrizko gizarte-zerbitzuan.\nEbaluazio eta Orientazio Zerbitzuaren erregistroetan: Ugasko 3-bis, 48014 Bilbo.\nGizarte Ekintza Sailaren beste erregistroetan:\nLersundi 14, – 48009 Bilbo\nDiputazio kalea, 7 – 48008 Bilbo\nNikolas Alkorta, 4 – 48003 Bilbo\nPostaz bidal daiteke Ebaluazio eta Orientazio Zerbitzura: Ugasko 5-bis, 1. solairua - 48014 Bilbo\nNola egiten da desgaitasunaren ebaluazioa?\nProfesionalek zitazioak helaraziko dizkiete ebaluazioaren eskatzaileei, haien osasun-baldintzen arabera (baliteke espezialista bat baino gehiagora joan beharra izatea).\nZitazioan adierazten zaion lekura joan behar du eskatzaileak. Normalean, Ezintasuna Ebaluatzeko Atalera (oinarrizko zentroa) joan behar izaten dute eskatzaileek.\nKasu berezi batzuetan, ebaluazioa aurkeztutako txostenak erabiliz egin daiteke, txostenok nahikotzat jotzen badira.\nDesgaitasun-egoeren ebaluazioa eta desgaitasun-graduaren kalifikazioa egin aurretik, profesional gaitu batzuek aztertuko dute interesduna, eta kontuan hartuko dute pertsona hori zein osasun-egoeratan dagoen, hau da, zein muga sentsorial, fisiko edo psikiko dituen. Pertsona horren egoerako faktore sozioekonomikoak ere kontuan hartuko dituzte. Izan ere, ikusi gura da pertsona horrek zein muga dituen eguneroko bizitzako jardueretarako.\nNola egiaztatu desgaitasuna?\nDesgaitasuna egiaztatzeko agiri bakarra desgaitasunari buruzko jakinarazpen ofiziala da, non nahitaez jaso behar diren pertsonaren diagnostikoa eta desgaitasunaren mota eta gradua, HPL eta SCGT (Garraio Kolektiboak erabiltzeko dauden zailtasunak neurtzeko baremoa) baremoak, bai eta behin-behineko ebaluazioak berrikusteko datak ere,\nEzintasun-maila egiaztatzeko txartela ere erabili ahal izango da (maiatzaren 28ko 30845/2010 Foru Aginduan, PDF 894Kb, arautzen da). Txartel hori jakinarazpen ofiziala egin ondoren emango da. Txartelak urte baterako bakarrik balio du, desgaitasun-gradua errazago egiaztatzeko (txartelean ez da diagnostikoa agertzen).\nGainera, diagnostikorik jasotzen ez duten ziurtagiriak ere eskatu ahal zaizkio Ezintasuna Ebaluatzeko Atalari (oinarrizko zentroa), desgaitasuna zenbait izapidetan egiaztatu ahal izateko (udaletan, garraioan, aholkularitzetan…).\nPFEZaren inguruko egiaztapenetarako, berriz, urteko ziurtagiri bat emango da, eta postaz bidaliko zaie interesdunei. Interesdunek batek jasoko ez balu, kopia bat eska lezake oinarrizko zentroan.\nZer gertatzen da ebaluazioaren ondoren?\nDesgaitasun-graduaren inguruko jakinarazpena jasoko du interesdunak etxean.\nJakinarazpen horretan, legeak hala aginduta, beti agertu behar dira diagnostikoa eta desgaitasunaren mota eta gradua, bai eta interesdunak beste pertsona baten laguntza behar duen eta garraio publiko kolektiboak erabiltzeko mugikortasun-arazoak dituen erabakitzeko baremoetan lortutako puntuak ere.\nZer egin dezake eskatzaileak ez badago ebaluazioarekin ados?\nJakinarazpena jaso ondoren, eta emaitzarekin ados ez badago, erreklamazioa aurkez dezake interesdunak Gizarte Ekintza Sailean. Erreklamazioa aurkezteko, 30 eguneko epea du, eta horretarako, interesdunak berak sinatutako idazki bat aurkeztu behar du, non adierazten duen zergatik ez dagoen ados ebaluazioarekin.\nErreklamazioa aztertu ondoren, jakinarazpen bat jasoko du interesdunak, erreklamazioa onetsi edo ezetsi zaion adierazteko. Azken jakinarazpen hori jaso ondoren ere ez balego ados emaitzarekin, erreklamazioa aurkez lezake lan arloko epaitegian.\nDesgaitasun-gradua berrikusi egin daiteke?\nBai, baldin eta egoera hauetako bat gertatzen bada:\naurreko ebaluaziotik bi urte igaro badira, eta\nnahiz eta bi urte igaro ez, mediku-txosten baten bidez egiaztatzen bada desgaitasun-egoera nabarmen aldatu dela.\nGainera, Aldundiak berak nahi duenean berrikusi dezake desgaitasun-gradua.\nDesgaituari zer eskubide dakarzkio desgaitasun-gradua aitortzeak?\nDesgaituen aldeko onurak ez dira arau bakarrean jasotzen, hainbat legetan baizik. Hauek dira aitortutako desgaitasunaren (*) arabera ematen diren onuretako batzuk:\nAbantaila fiskalak: esaterako, kenkariak PFEZean, salbuespenak matrikulazio-zergan, BEZ txikiagoa ibilgailuen erosketan, salbuespenak Trakzio Mekanikodun Ibilgailuen gaineko Zergan, kenkariak Oinordetzen gaineko Zergan…\nPentsioak eta prestazio ekonomikoak (doakoak, ardurapeko seme-alabengatiko prestazioak, Gizarte Ongizaterako Funtsaren pentsioak…)\nArreta goiztiarrerako laguntza ekonomikoak\nLaguntza teknikoak eta laguntzeko produktuak erosteko laguntza ekonomikoak (betaurrekoak, audifonoak, ordenagailuak, bainugelarako barrak, oztopo arkitektonikoak kentzeko lanak…)\nLaneko abantailak: adibidez, lekuak gordetzea oposizioetan, langile desgaituak kontratatzeko abantailak (diru-laguntzak enpresentzat eta hobariak Gizarte Segurantzako kuotetan), langile autonomo gisa lanean hasteko abantailak…\nAparkatzeko abantailak (aparkatzeko txartela desgaituentzat).\nAbantailak garraio publikoetan: adibidez, Gizatrans txartela (hauetan erabil daiteke: metroa, Bizkaibusa, Bilbobusa, EuskoTran, Euskotren, funikularra…)\nAbantailak unibertsitateetan: matrikula ordaintzeko salbuespena; lekua gordetzea fakultate batzuetan, nahiz eta hara sartzeko gutxieneko nota lortu ez...)\n(*) Onura horiek guztiak aitortutako desgaitasun-gradu eta motaren araberakoak izango dira.


Bost obra sortu ditu EOSek Elkanoren mundu biraren 500. urteurrenerako | El Correo\nZurekinBost obra sortu ditu EOSek Elkanoren mundu biraren 500. urteurrenerako\nBost obra sortu ditu EOSek Elkanoren mundu biraren 500. urteurrenerako\nProiektuaren amaieran CD bat argitaratuko dute Mikel Chamizoren 'Espedizioaren irteera, 1519', Mikel Urquizaren 'Hego Amerika', Joël Mérah-ren 'Ozeano Barea, Asia', Teresa Catalán-en 'India, Afrika' eta Zuriñe F. Gerenabarrenaren 'Itzulera, 1522' kantuekin\nAMALIA IBARGUTXI Martes, 29 enero 2019, 22:55\nJuan Sebastian Elkanok munduari egindako lehen biraren 500. urteurrenaren harira, bost obra sortu dituzte bost euskal konpositorek, Mundubira proiektua osatuko dutenak. EOS Euskadiko Orkestra Sinfonikoak «espedizio musikala» egingo du, abestietako bakoitza programa bereizi batean aurkeztu eta grabatuz, gero proiektuaren amaieran CD batean argitaratzeko guztiak.\nMikel Chamizoren 'Espedizioaren irteera, 1519', Mikel Urquizaren 'Hego Amerika', Joël Mérah-ren 'Ozeano Barea, Asia', Teresa Catalán-en 'India, Afrika' eta Zuriñe F. Gerenabarrenaren 'Itzulera, 1522' taularatuko dituzte EOSen 2019/2020, 2020/2021 eta 2021/2022 denboraldietan.\nEuskadiko Orkestrak, «gure historiarekiko hausnarketa eta erantzukizun prozesu» baten emaitza moduan deskribatu du ekimena. Elkano aztertu, ikertu eta arakatzeko lanean ekarpena egitea du helburu EOSek proiektu honekin. Kantu-sorkuntzaren ibilbidean, «berebiziko» garrantzia izan du Robert Treviño zuzendariaren lanak.\nEresbil Euskal Musikaren Artxibategian bildu dute proiektua sortzeko beharrezko informazioa, «Elkano eta bere mundubira musikala egituratzeko» lanetan. Bost euskal konpositoreen proposamenek «munduaren bira berritzailea» osatuko dute, orkestraren arabera.\nBingen Zupiria Kultura eta Hizkuntza Politikako sailburu eta Orkestrako presidenteak proiektu honen garrantzia nabarmendu du, eta Euskadiko Orkestraren inplikazioa eskertu.\nBost egileek espedizioan abiatu ziren bost ontziei egiten die erreferentzia. Chamizoren lana udazkenean aurkeztuko dute, Urquizarena 2020ko udaberrian, Mérah-rena 2020ko udazkenean, Catalánena 2021eko udaberrian eta Gerenabarrena, 2022ko udaberrian.\nEuskara maila egiaztatzeko azterketak egingo dituzte Madril, Bartzelona eta Buenos Airesen\nBiko-Teka ilustratzaile eta idazleen tailerra ari dira egiten 17 sortzaile hautatuak Kontzertu Handien Zikloaren XIV. edizioa hasiko da larunbatean, Gasteizen


Gidari bat atxilotu dute Getxon baimenduriko alkohol tasa laukoizteagatik\nActualizado 2017/1/23 13:23:29 CET\nGetxoko Udaltzaingoak gidari bat atxilotu zuen igandean Andra Mari auzoan, bide segurtasunaren aurkako delitu bat egotzita, alkoholemia kontrola egin ziotenean baimenduriko alkohol tasa laukoiztu zuelako, Getxoko Udalak jakinarazi duenez.\nAtxiloketa igande goizeko 07:20 aldera izan zen, Andra Marin jarritako prebentziozko kontrol batean. Udaltzainek ausazkoan ibilgailu bat gelditzeko agindu zuten eta gidariari alkoholemia proba egiteko eskatu zioten. Proba egitea, 34 urteko emakumezkoak 0,70mg/l-ko emaitza eman zuen, hau da, baimendutakoa baino lau aldiz gehiago.\nHori dela eta, atxilotuta eraman zuten bide segurtasunaren kontrako delitu bat egotzita. Polizia eginbideak bideratu eta Getxoko guardiako epaitegira bidaliko dira, epaiketa azkarraren prozeduraren bitartez.\nEguraldia.- Negu giro hotza igandean\nBilboko tranbiaren zerbitzu bereziak izango dira igandean, Athletic-Celta partida dela eta\nArabako Aldundiak informazio saioak antolatuko ditu berriz familia harrera gertuagotik ezagutzeko


Getxo eta Leioa, galdeketaren atarian - Hiruka.eus\nPolitika Getxo Leioa 2017-04-07 13:48\nAtzo, eguenean, Leioako Gure Esku Dagok azaroaren 5ean egingo duen herri-galdeketaren aurkezpena egin zuen. Ordu berean, Getxon galdeketa antolatzeko makinaria guztia martxan ipini dutela iragarri zuten, Batzorde Sustatzailea aurkeztuz eta sinadura-bilketarako kanpainari hasiera emanez. Udagoienerako aurreikusitako galdeketen olatua abian da.\nGetxoko Gure Esku Dagoren Batzorde Sustatzailea. © ZURIÑE GONZALEZ | Ikusi handiago | Argazki originala\nLeioako taldeak nabarmendu du herri galdeketa lagungarria izango dela "leioaztarren artean zubi gehiago zabaltzeko, erabakitzeko eskubidearen aldeko borondate gehiago ehuntzeko, eztabaidatzeko eta euren iritzia adierazteko".\nMezu bat zabaldu diete leioaztarrei: "Beldur barik, hurbil zaitezte guregana eta aurrera egingo dugu pausoz pauso. Zatozte, eta parte hartu hasi berri dugun bide honetan. Azaroaren 5ean, elkarrekin, erabakiko dugu!".\nEkitaldian, Gure Esku Dagoko bozeramaile Zelai Nikolasek eta Goierriko Gure Esku Dagoko kide Anartz Goiak ere parte hartu zuten.\nBatzorde Sustatzailearen aurkezpena, Getxon\nGetxoko Gure Esku Dagok hilabeteak zeroatzan herri-galdeketa egiteko lanketa egiten. 2017ko martxoaren 7an egindako bileran erabaki zuen taldeak galdeketaren alderdi tekniko eta funtzionalak batzorde sustatzaile plural baten esku uztea. Eta atzo aurkeztu zuten. Ondorengo lagunek osatzen dute: José Allende, Patxi Amezaga, Iñaki Aranburu, Begoña Aostri, Unai Basurko, Idoia Beramendi, Apo Bilbao, Eduardo Diaz-Tejeiro, Mikel Erkoreka, Irene Ezkurra, Iñaki Friera, Begoña Galdeano, Arantxaxu Garmendia, Iñaki Gerediaga Sorkunde Guraya, Jose Antonio Herran, Mikel Labeaga, Edurne Laka, Paul Laka, Jon Lauzirika, Miren Bego Madariaga, Laura Mintegi, Gorka Mostajo, Maitane Nerekan, Miren Ormaetxea, Nora Otxoa, Hugo Salinas, Manu Torralba, Ibon Urgoiti, Jone Uria, Irati Vidal eta Iñaki Zarraoa.\nLau ardatzetan jaso dute Getxon herri-galdeketa bat egitearen helburua: Erabakitzeko eskubidearen aldeko gihar soziala handitzea; ez da emaitza kuantitatiboa lehenesten, kualitatiboa baizik; demokrazian sakontzea; eta herritarrak ahalduntzea.\nSinadura-bilketa ere ipini dute martxan. Gure Esku Dagok onetsitako protokoloaren arabera, 16 urtetik gorako populazioaren (68.765) %5en sinadura lortu behar dute; hau da, 3.438 firma. Hori da minimoa; baina elkarteak kopuru hori biderkatu gura du.\nSinadura-bilketarako boluntario-sare bat antolatu dute baita ere (300 lagun baino gehiago), eskuz esku sinadurak biltzeko, eta mahaiak ipiniko dira, aldian behin, Getxo udalerriko auzoetan, sinatu gura duen jendeak hara hurbiltzeko aukera izan dezan. Data eta leku finkoak: Algortako Telletxe plazan, 5. zenbakia (Barrukoa tabernaren ondoan), astelehenetik barikura, 13:00-14:00 eta 19:00-20:00, eta zapatuetan, 12:00-14:00; Itzubaltzeta/Romon, kultur etxean (Lope de Vega, 12), astelehenetik barikura, 12:00-13:00 eta 19:00-20:00.\nHilabete biko kanpaina izango dela ohartarazi dute. Hala, ekainean jakitera emango dute zenbat sinadura bildu diren, eta horren arabera, galdeketa deituko dute.\nGetxoko Gure Esku Dagok egindako bideoa:


Aupa, Rafa! Post hau ez doa zuri zuzenduta, baizik eta zure lagunei. Beraz, haien zuzenduko natzaie. Eskaladari buruz zer edo zer dakizutenek, jakin badakizute pareta batean (hots, hainbat luzetako bideetan) soka jasotzeko, bilerak antolatzeko… agindu batzuk ematen direla. Rafa eta nire jasuan «pou» soinu edo hitza ozen ahozkatzen dugu. Jakina, agindu horien inguruan hitz gehiegi ez erabiltzeko eta gure eskalada eta mugimenduak ez nahasteko.\nKontua da nik hitz hori ozen botatzeko ez dudala inolako arazorik; Rafak, aldiz, bai. Eta hori batzuetan arazoa izan daiteke sokekin eta bileretan maniobra egokiak egiteko. Beraz, Rafaren lagun guztiei, arren eskatzen dizuet «malahostia» pixka bat sartzen diozuen, hurrengo eskaladan (paretakoan alegia) ea «pou» ozen botatzen duen eta nik entzuten diodan.\nBegirunez, mila esker guztiei eta ea zuen «mugimenduek» emaitzak ematen dituzten. Aio.


Eventos en 2019/01/19 – BIGE\nEventos en 2019/01/19\n2019/01/19 @ 10:30 - 13:00\nBIGEREN BATZAR OROKORRA Urtarrilaren 19an, larunbatean, BIGE Gurasoen Elkartearen Ohiko Batzar Orokorra ospatuko dugu . Ordua: 10:30etan lehen deialdia, 11:00etan bigarren deialdia. Batzarra 13:00etan bukatuko da. Lekua : “La Bolsa” auzo etxeko Areto Nagusia, Pilota Kalea 10, Bilbo (Zazpi Kaleak/ Casco Viejo). Aurtengo Asanblada aprobetxatu nahi dugu etorkizuneko Euskal Eskola Publikoarentzako lehentasunezko gaiaz eztabaidatzeko. Horretarako, “Etorkizuneko […]


Sei taldek parte hartuko dute Kutxa Kultur Musika programan – KULTUR SHAREA\nMartin de Marte, J. Largo, Sara Azurza, Mugan, Ramona’s First Evil Boyfriend eta Blanquita Carraquela dira egonaldi programan parte hartuko duten talde eta artistak.\nKutxa Kultur Musikak 2021 Egonaldien programan parte hartzeko banda-hautaketa aurkeztu du. Guztira, 107 proposamen aurkeztu dira deialdira, denak musikari gipuzkoarrak. Antolakuntzak adierazi duenez, “ezusteko atsegina izan da berriro ere jasotako proposamenen kopurua, kontuan izanik pandemiaren ondorioz lurraldeko talde amateur gehienek ezin izan dutela erregulartasunez entseatu, ezta kontzerturik eman ere. Hala ere, argi geratu da hobetzeko eta musikaren industrian beren lekua egiteko gogoz jarraitzen dutela”.\nAurreko edizioko lurralde-banaketa orekatua ere mantendu egin da, eta Donostialdekoez gain, Bidasoa, Debagoiena eta Debabarrena, Urola Kosta eta Tolosaldeko proposamenak ere iritsi dira. Azaldu dutenez, lehen aldiz, aurkeztutako taldeen % 70ek euskarazko abestiren bat daukate. Gainera, “proposamenetako 49tan emakumezkoak daude taldekideen artean”.\nBestalde, proposamenen kalitatea oso handia izan dela nabarmendu nahi izan dute antolatzaileek, “egile-proiektu banaka batzuk ere jaso ditugu, pertsonalak, karismadunak, bluesari lotutako proposamen batzuk, eta talde askok egungo eran definitu dute beren musika, patroi klasikoetatik urrun, rocka, pop rocka, indiea eta elektronika ildo nagusia izanik”. “Uste dugu hautaturiko sei proiektuek hazteko ahalmen handia dutela, eta Kutxa Kultur-etik bidean laguntzeko apustua egingo dugu”.\nHauek dira egonaldi programan parte hartuko duten talde eta artistak: Martin de Marte (Zarautz; rock, jazz, indie eta psychodelia), J. Largo (Jon Usabiaga; rapa), Sara Azurza (Donostia; pop, soula), Mugan (Donostia, folk, popa), Ramona’s First Evil Boyfriend (lo-fi, dream pop eta folka) eta Blanquita Carraquela (Asier Beramendi, rapa).\nAntolakuntzaren esanetan, bilerak egingo dituzte taldeekin, bakoitzaren premiak argitzeko, eta talde edo bakarlariekin adosturiko estrategia ezarriko da gero. Entsegu lokala ere eskainiko diete, Tabakaleran. Honetaz gain, prestakuntza ere eskainiko diete hautatuei, musika industriarekin lotutako hainbat arlotan, eta kanpoko estudio profesional batean grabatzea eta 1.200 eurora arteko bideoklip profesional bat egitea eskainiko diete. Halaber, hainbat kontzertu antolatuko dituzte talde eta bakarlariokin.\nAhoskera laborategia antolatu dute Gasteizen


Armando Llamosas - Komunitatea - Hiruka.eus\nInauteri gehiago, mesedez\n2018 ots 22 Getxo\nInauteriak pasatu dira. Betidanik transgresioa, iseka, lizunkeria... izan dira. Debekatuta zegoena agerian jartzen zen egun horietan. Orain, ordea, oso zibilizatuak dira, domestikatuak eta kontrola...\n2017 mai 07 Getxo\nOndarea, nostalgia, interesak... ohikoa den bezala, hamika ideiak nahasten dira aldarrikapenetan eta udaleko politiketan. Hala ere, nahasketa horrek eztabaida eta konponbidea oztopatzen du. Azkenea...\n2017 ots 12 Getxo\nPasa den asteburuan, etorkinen federazioari esker, Durangaldea ezagutzeko aukera izan genuen. Etorkinen elkarte horrek, antza, Bizkaian zehar antolatzen ditu txangoak, etorkinen gure lurra, eta eur...\nEuropako Ondarearen Jardunaldien arrakastaren ondoren\n2016 aza 16 Getxo\n2016 ira 20 Getxo\n2016 eka 17 Getxo\nKultura alternatiboa ere beharra\n2016 api 25 Getxo\nEsparru tradizional batean bizi gara. Abangoardia ez gara, ez Bizkaian, ez Euskal Herrian, ez Espainian. Historiagatik, atzerapenagatik, tradizionalak gara. Hala ere, kanpoko ekimen alternatiboren ...\nGetxoko paisaia-proiektua: pedagogia\n2016 mar 06 Getxo\nEusko Jaurlaritzak emandako laguntzari esker, Getxoko udalak paisaiari buruzko azterketa bat hasi du.\n[Artikulua] Getxoko kostaldea ezagutzeko, Paisaiaren Ekintza Plana abiatu dute\n"Euskal Harriaren ABDa" irri egiteko beldurrezko film laburrak\n2016 ots 14 Getxo\n"Euskal Harriaren ABDak" film laburrak gure herrietan\nMunduko Ondarea izendatzea?!\n2016 urt 28 Getxo\nHedabide batzuek Punta Begoña UNESCOK Munduko Ondarea izandatzearen asmoa argitaratu dute. Lasterregi ez da izango?\nEuskaltegiko irakasleei gorazarre\n2015 abe 11 Getxo\nEuskaldun berriaren esfortzua goraipatu dute gure instituzioek. Ni, euskaldun berria naizenez, pozten naiz. Merezitakoa ala ez, gutaz gogoratzea beti gustatzen zaigu (ego kontua ote). Denetarik dag...\n2015 abe 09 None\nSarrera honekin blog hau amaitu dugu. Egia esanez, hasi nintzenean, 2010ean epe laburreko kontua zelakoan nengoen. epe labur horrek 6 urte iraun du (nahiz eta ez sinistu, sekulako ahalegina). Bloga...


Vitoria-Gasteizko Udalaren web-orria - TAO - Tarifak, txartelak eta isunak baliogabetzea\nTAO bidez araututako guneetako aparkatzeko prezioa urtero eguneratzen da, eta l 7.6 udal ordenantzan zehazten da, txartelen, isunen eta isun-baliogabetzeenak bezala.\nOharra: egoiliarrentzako bakarrik diren lekuetan izan ezik, gainerako leku guztietan bada 15 minutuz doan aparkatzerik, baina derrigorrez aparkatzeko doako tiketa ipini behar da.\nSmartphonerako "Telpark(Beste leiho batean irekiko da)" aplikazioaren bidez, Google Play(Beste leiho batean irekiko da)-n eta App Store(Beste leiho batean irekiko da)-n deskargatu!\nAplikazio horrekin edozein unetan luza daiteke aparkatzeko denbora, eta edozein unetan atera autoa, benetan emandako denbora besterik ordaindu gabe. Gainera, ibilgailu baten baino gehiagoren aparkamendua kudea daiteke, eta alarmen bidez abisatzen du aparkatzeko denbora bukatzear dagoenean. Salaketak mugikorraren bidez baliogabetzeko aukera ere ematen du, eta mugikorraren GPSaren bidez ibilgailua aurkitzeko.\nInformazio gehiago: https://www.telpark.com/(Beste leiho batean irekiko da)\nAparkatzeko tiketak parkimetroetan erosiko dira, txanponekin. Tiketak ibilgailuaren barruan jarri beharko dira, kanpotik ondo ikusteko moduan, haizetakoaren atzean. Tiketetan eguna eta baimendutako aparkaldia zein ordutan amaitzen den adieraziko dira.\nOTA txartelek ibilgailua mugarik gabe aparkatzeko eskubidea ematen dute. Modalitateak:\nDoako 15 minutuen muga gainditzeagatik jasotako isunak ezin dira baliogabetu.\nAparkaldiaren ordu-muga gainditzeagatik jasotako isunak baliogabetu ahal izango dira, baldin eta tiketean adierazitako ordutik bi ordu baino gutxiago igaro bada.\nGainditutako denbora (baliogabetzea) txartel-makinan edo Telpark aplikazioaren bitartez ordainduko da.\nOrdainagiriak eta isunak on-line ordaintzea


Udaleku irekietan matrikulatzeko epea irekiko da gaur\nOn-line, e-mailez edo telefonoz egin beharko dira izen-emateak\nUdaleku irekietan izena emateko epea irekiko da gaur (hilak 23). Apirilaren 3a izango da izena emateko azkeneko eguna. Izen-emateak on-line (www.gazteoiartzun.net/event/udalekutako-izen-ematea), e-mailez (udalekuak.oiartzun@gmail.com) edo telefonoz (645 005 496) egin beharko dira (epez kanpoko eskaerarik ez da onartuko). Covid-19aren prebentzio neurri ezohikoak direla eta, aurten aurrez aurreko izen-emate zerbitzurik ezin du eskaini Udalak.\nUdaleku irekiak uztailaren 1etik 30era izango dira. Haur Hezkuntza eta Lehen Hezkuntza etapetan dauden haur oiartzuarrak (herrian erroldatuak) edo Oiartzunen ikasten dutenek parte hartu dezakete.\nUdaleki irekietako prezioak hauek izango dira: 37 € umeko hamabostaldi bakarrerako eta 73 € hilabete osorako. Autobus zerbitzua ere nahi duenak, 50 € (hamabostaldia) edo 100 €ko (hilabetea) tarifa ordaindu beharko du. Familia bereko hiru ume matrikulatzen dituztenek %25eko deskontua izango dute prezio horietan. Ume bakoitzeko 28 € (hamabostaldia) edo 55,50 € (hilabetea) ordainduko dute (autobus zerbitzuarekin, 38 € hamabostaldia eta 76 € hilabetea).\nAurkeztu beharreko dokumentazioa drive-n dokumentuak partekatuz edo e-mailez bidali daitezke.\nEdozein zalantzaren aurrean, 645 005 496 telefonora deitu.


Gurasoen etxetik irtetea, traumarik gabe: "Zilbor hestea etetea" | Aldizkaria | EROSKI CONSUMER\nGurasoen etxetik irtetea, traumarik gabe: "Zilbor hestea etetea"\nSeme-alaben hezkuntzan gurasoek ezartzen duten helmuga behinenetako bat, gazteek helduaroa era autonomoan bizi ahal izan dezaten moduko gaitasun eta auto-estimazioa helaraztea da, emantzipazio unea iritsita, aita-amen errealitatea gordina bada ere. Gazteak gurasoen etxetik irtetea, izan ere, etapa baten amaiera eta beste baten hasiera da, "zilbor hestea etetea" alegia. Dena den, heste horren mutur bakoitza era berezi batera ebakiko da, hots, gurasoek, batetik, eta seme-alabek, bestetik, beren dependentzia berriro jorratu beharko dute. Nola lortu hori, ordea, inork ere minik hartu gabe?\nArgi dezagun, ezer baino lehen, seme-alabek alde egitearen ondorioz gurasoek estreinatu berri duten independentzia ez datzala askatasun-espazio edo -uneak erdiestean, norberaren barne-askatasuna konkistatzean baizik, bere poeman Kahlil Gibran-ek dioen "Zure seme-alabak ez dituzu seme-alaba" dioenak egia dela ezagutzeko, nozitzeko: haiek ere izan behar dute beren bizitza, gurasoek berea duten hein berean. Bizitza berriari ekingo dioten seme-alabei agur esateak beldurrak eta kezkak sortzeari ateak zabaltzen dizkio eta horien artetik larrienetako bat betiko hauxe da: "Guraso garen aldetik, amaitu da gure ardura?".\nFamiliak beti gorenean izan dituen balioak eta transmitituriko heziketa baliagarri izango dira senideetatik bakar bat ere betirako gal ez dadin eta, alderantziz, denen arteko elkarrizketa eta komunikazio giroak iraun dezan. Jarrera hori ez dago inola ere kontrajarria emantzipazioaren adierazgarri behinenarekin: nork bere etxean bizi behar du, bereiz. Nork bere espazio hori edukitzeak, seme-alaben presentziak orain arte mugatu duen intimitateari ateak zabaltzeko aukera emango du, gainera.\nBeste aldetik, bikotearen "gutasun" hori sakonagotik bizitzeko, bertan behera utzi edo geroratutako solasaldiei berriro ekiteko eta, maitasun-adierazpenak argiago agertzeko aukerak ugaldu egiten dira, gurasoen arteko harremana hobezina izango bada.\nHauxe da une hori berreskuratzeko eta bikote gisa "tokiaz berriro jabetzeko". Horretarako hurrengo hauek zehaztu behar dira:\nNahi dugunaz eta kezkatzen gaituenaz elkarrekin mintzatzen hastea.


Zenbat kobratzen dute izarrek? • ZUZEU\nZenbat kobratzen dute izarrek?\nUzbekistangoak bazeukan bere zera. Izan ere diktadura bat da hangoa eta inork ez du nahi jende gaiztoaren ondoan agertzerik. Horregatik izango zen hain altua Bellucciren prezioa. Baina ez da bakarra bere irudia garesti saltzen duena.\nGurean ere maiz ikusten dira kanpotik egun baterako fitxatzen diren pertsonalitateak. Donostiako Zinemaldiak jotzen du horretan goia, baina edozeinek antolatzen ditu gaur hitzaldiak edo antzekoak, nazioartean sona duten jendearekin.\nFrantzian ongi antolatutat dute kontua Glamspeak deitzen den gune batean, edota Plateforme deitzen den beste batean. Hitzaldia ematekop norbait behar baduzu, edo zure ekitaldiari distira apur bat gehitu nahi badiozu, badakizu non hasi bila.\nBaina benetako izarak nahi badituzu, Estatu Batuetara jo beharko duzu. Celebrity Speakers-era, esaterako, baina benetan nahi baduzu zeuk antolatutakoa hedabide guztietan agertzea, onar iezaguzu aholkua eta zoaz hona.\nZenbat ordaintzen zaie, baina?\n1.000€ inguru kobratuko dizu hitzaldi bategatik, ia inork ezagutzen ez duen espezialista batek, ia beti Unibertsitateko irakasle edo antzeko.\n5.000€ behera ordainduta lortu ahal izango dituzu Natacha Amal bezalako antzezleak, Pierre Rousselin kazetaria edo ekonomista entzutetsuren bat.\n5.000-50.000€ tartera jotzen baduzu, asko zabalduko zaizu aukera eta kirolari ospetsu izandakoak eta politikari ohiak hurbilarazi ahal izango dituzu. Baita Bernard Henry-Levy filosofoa ere, 30.000€ ematen badizkiozu (eta hotela, eta jana, eta edana, eta garraioa…) eta baita Gerard Depardieu aktorea ere, bostehun euro gehituta\n50.000-200.000€ artean, antzezle ospetsuak eta estatuburu izandakoak etorriko zaizkizu: Bill Clinton (200.000 hitzaldiko), Giscard D’Estaing (80.000), Alan Greenspan (150.000) edo Joseph Stiglitz Nobel Saria ere (50.000).\n200.000- milioi batetik gora, mundu mailako ikurrak ekar ditzakezu. Paris Hilton, esate baterako (200.000€) edo Britney Speras (milioi bat). Paul McCartney (900.000 libera esterlina eta Elton Johnek milioi bat moneta beretik.\nEz harritu, badira garestiagoak eta. Esaterako Rolling Stones taldeak 11’5 milioi dolar kobratu zizkion 2002an milionari0 estatubatuar bati, bere urtebetetze jaian perfomance bat egiteagatik.\nEzagutzen den errekordik garestiena ere eurena da: Londreseko Hard Rock kafean 40 minututan agertzeagtik, 13 milioi dolar. Baduzu non aukeraturik.\nEzker Abertzalearen proposamenaz prentsak dakarrena\nNork jarri du belardi hori hor?\nNola sortu gure kriptotxanpon propioa?\nNafarroako LGTBI+ genealogia, orain euskaraz ere bai